Эркин микрофон - Мухолифат бирлашсин!\n25 май 2022, Тошкент вақти: 08:05\nЎзбекистонда оддий одамлар ҳамон хориждаги мухолифатга умид кўзини тикмоқда; халқимиз озодлиги йўлида улар бирлашсин¸биз ҳам уларга ëрдам берайлик¸ дейди Жиззахдан сим қоққан Қаҳрамон ака.\nОзодликка Қашқадaрёдан қўнғироқ қилган илк суҳбатдошимиз ўз исмини айтмасликни маъқул кўрди.\nТуманлардан биридаги фермерлик хўжалигида сувчи бўлиб ишлайдиган бу юртдошимиз шу кунларда давом этаётган пахта йиғим-терими билан боғлиқ муаммодан гап очди.\n- Ака шу кўзбўямачиликнинг ҳаммаси биздада! Қишлоқда ҳозир пахта сезон бўлса¸ бу сезонда ҳамма ëқ кўзбўямачилик. Пахта териладиган кунлари техниканинг ҳаммасини подëмга чиқариб¸ кўчанинг юзига чиқариб қўяди¸ ўша куни иш деган нарсанинг ўзи бўлмайди.\nПахтанинг нархи ҳозир 55-60 сўм¸ бир килоси. Энг баланд нархи 60 сўм. Ундаям фермерларнинг ўзи чўнтагидан бераяпти бу пулни¸ давлат томонидан умуман банклар пул бераëтгани йўқ.\nОзодлик: Пахтани ким тераяпти?\n- Ҳозир пахтани ëш болалар ҳам тераяпти¸ 5-синфдан тепаси ëппасига пахтага чиқиб кетган. Мактаб ëпилган¸ 5-синфдан юқориси йўқ. Лицей¸ коллежларни ҳам олиб келиб тиқаяпти шийпонларга. Шийпонлар ҳам энди ўта қаровсиз бир аҳволда.\nОзодлик: Шу 55-60 сўмга ҳам одамлар индамай пахта тераяптими?\n- Мажбурда энди¸ илож йўқ. Нима қилиш керак¸ бошқа пайт шу пул ҳам йўқда! Пластик карточка деган бир гурунг чиқиб қолди¸ икки-уч ой бергандек ҳам бўлди¸ униям бўлса 15 фоизга. Қишлоқда пластик карточка ишлатадиган жойлар йўқ. Шаҳарга борсангиз¸ 15 фоиз. 25 минг сўм ойлик бор ичида¸ унга нима олишниям билмайсиз. Ана шундай гурунглар бўлиб ëтибди бизда ака. Тўрт йил бўлади¸ газ деган нарса умуман йўқолди.\nШу ерда сувчи суҳбатдошимиз миниб кетаëтган эшакнинг ҳам қишлоқдаги оғир ҳаëт ҳақдаги шикоятга қўшилгиси келди чоғи¸ ҳанграб юборди. Эшагини ҳанграшга қўйиб бергач¸ суҳбатдошимиз гурунгни яна давом эттирди.\n- Свет ҳам йўқ газ йўқ бўлганига. Қишларда свет 24 соатлаб ўчади. Ойлаб ўчиб ëтади¸ биров сўрамайди уни. Оддий одамлар сўрагани билан¸ бунинг ҳеч бир фойдаси йўқ. Битта началник мелиса келадида¸ ҳамманинг овозини ўчириб кетади, дейди қашқадрёлик сувчи суҳбатдошимиз.\nФермер ўтган йилги пахтасига пул ололмай сарсон...\nФарғонадан қўнғироқ қилган Абдуллатиф исмли фермер шу кунларда ўз далаларида пахта тераётган ёрдамчиларга пул тўлай олмаётганини айта туриб¸ бунинг сабабини тушунтириб берди.\n- Ўтган 2008 йилги ҳосилнинг суммаларини¸ мана 2009 йилги пахта терими тугаяпти¸ ë теримнинг ўртасида турибмиз¸ ҳали шу суммалар келгани йўқ. Ўша 2008 йилда сотилган пахтанинг пуллари ҳали бизнинг учëтимизга етиб келгани йўқ. Бир йил бўлаяптиям¸ бу пул йўқ ҳали. Сўрасак¸ давлат томонидан ўша экспорт масаласи қийинлашди¸ деган гаплар бўлаяпти.\nОзодлик: Шунақа деб тушунтиришаяптими сизларга?\n- Ҳа¸ бизга шунақа тушунтиришаяпти.\nОзодлик: Унда нимага бу йил яна пахта экишга мажбур қилди? Олдин ўтган йилгисини сотиб¸ янгисини кейин экамиз¸ демадингларми?\n- Ҳа¸ кимга айтасиз бу дардингизни?\nОзодлик: Сизни бу йил ҳам пахта экишга мажбурлаганларга айтмадингизми?\n- Ҳа¸ сенга фермерлик мажбур эмас¸ дейишаяпти бунақа гапларга….\nБирлашган ўзар¸ бирлашмаган тўзар....\nЖиззахдан қўнғироқ қилган Қаҳрамон ака, Ўзбекистон мухолифат гуруҳларининг тарқоқ ҳолда қолаётганига эътироз билдириш истагида Озодликка мурожжат қилибди.\nЎзбекистондаги аянчли аҳволни яхшилаш учун охирги умидимиз шулардан¸ бунинг учун эса мухолифат бирлашиб, халққа бошчилик қилиши керак, дейди Қаҳрамон ака.\n- Мен ўзим Муҳаммад Солиҳ жанобларини жуда ҳурмат қиламан. Олдиндан¸ ўша союз пайтида¸ иттифоқ тарқалмасдан туриб у кишининг чиқишларини мен ниҳоятда қизиқиб томоша қилганман¸ ўша пайтдаги сессия¸ йиғилиш ва мажлисларни ниҳоятда қизиқиб кузатганман. Жуда қаттиқ жон куйдириб курашган у киши. Биринчи ўринда ўша қишлоқ хўжалиги¸ қишлоқ хўжалигидаги аҳолининг ҳаëти тўғрисида куюниб¸ Горбачëвлар билан жуда қаттиқ талашиб¸тортишувлар қилган у киши. Мустақилликниям шу киши кўтарган¸ десам бўлаверади. Менинг ўзим билганимча¸ мустақилликниям асосан ўзи шу киши кўтарган. Бу мени билганим¸ ким буни инкор қилмоқчи бўлса¸ марҳамат.\nКейин имкони бўлса¸шу мухолифатчиларга етказинг¸ бугун эркчими¸ бирликчими қайси бўлишидан қатъий назар¸ бирлашиши керакда! Бирлашган ўзар¸ бирлашмаган тўзар¸ деган ҳалиги нақл борку! Ҳаммаси уни ундай¸ буни бундай демасдан¸ шу мустақил бўлишимиз керак¸ халқимиз озод бўлиши керак¸ халқимиз учун курашишимиз керак¸ дедими курашиши керак.\nБизнинг қўлимиздан келадиган иш бўлса¸ бўлса айтсин¸ бажонидил қиламиз. Жонимиз фидо¸ бажонидил ëрдам берамиз¸ озодлигимиз учун¸ халқимиз тинчлиги¸ осойишталиги учун¸ ризқу баракот учун¸ бола-чақамиз келажаги учун жонимизни фидо берамиз¸ дейди дейди жиззахлик Қаҳрамон ака.\n"Эркин микрофон" рукни остида берилаëтган фикр ва мулоҳазалар оддий ўзбекистонликларнинг шахсий кўз қарашлари ифодаси ва бу мулоҳазалар учун Озодлик таҳририяти маъсул эмас.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Эркаклар ёқтирган китоблар характери ва хоҳиш-истакларидан дарак берар экан?!\t10:08, 19 сентябрь 2016\tГарвард университети олимлари эркаклар феъл-атворини билиш учун у севиб мутолаа қиладиган китоб жанрига аҳамият беришни тавсия этишмоқда. Бир неча йил давом этган илмий тадқиқотлар хулосасига кўра, эркакларнинг 85 фоизи аниқ бир йўналишдаги жанрни маъқул кўришади. Таҳминан 7 фоиз эркаклар эса бир вақтнинг ўзида иккита адабиёт жанрига қизиқишлари мумкин. Қолган 8 фоиз кучли жинс вакилларига салгина қийинроқ. Чунки улар ўз қизиқишларини тушунишга қийналишади. Комикслар\nАгар умр йўлдошингиз комикс журналларни ёқтирса, демак у ҳазил-мутойибани ёқтиради ва мулоқотга киришимли инсон. Муаммоларни осонлик билан ҳал қилишни билади. Фақат айрим холларда ўзига нисбатан ишончи камлик қилиб, иккиланишини айтмаса, қолгани рисоладагидек. Бундай эркак билан ҳаётингиз қизиқарли ўтиши учун унинг истакларини ҳурмат қилишни ўрганишингиз керак. Триллер\nУшбу жанрдаги асарлару, фильмларнинг ишқибози бўлган эркаклар прагматик бўлишади. Уларнинг фикрича хаёлот билан яшаб бўлмайди. Яхшиси таваккал қилинг-у, амалга оширинг. Аммо баъзида мана шу «қоида»лари туфайли хатога йўл қўйишади. Бундай эркакларни йўлга солиш учун яхши суҳбатдош бўлиш ва уларни тинглаш керак. Фантастика\nЖуфтингизнинг фантастика жанрига қизиқиши унинг қатъиятсизлигини билдиради. Кўпинча бу тоифа эркаклар ўз фикрига эга бўлмайдиган, иродаси суст ва қарор қабул қилишга иккиланишади. Бироқ ўзгаларнинг фикрига қулоқ солишни ҳам исташмайди. Бундай эркак билан яшаш осон эмас. Агар уни йўлга солишни хоҳласангиз, сабр-тоқатли бўлишингиз керак. Тарихий китоблар\nБадиий, тарихий ва илмий китобларнинг ўқувчиси бўлган эркакларнинг характери жиддий бўлади. Ҳар бир ишга ўйлаб, мулохаза билан ёндашишади. Ташқи кўриншига эътиборли ва аёлидан ҳам шуни талаб қилади. Аммо жахли тез ва асабини жиловлай олмаслигидан панд ейишади. Комедия\nБордию жуфтингиз комедия жанридаги китобларни зўр иштиёқ билан ўқиса, билингки умр йўлдош танлашда адашмагансиз. Руҳшуносларнинг фикрича, бундай эркаклар яхши суҳбатдош ва рафиқасини ҳар қандай ҳолатда ҳам тушунадиган инсон бўлишади. Шу боис китоб мутолаа қилиб, холи қолишни истаса, асло ранжиманг. Драма ва мелодрама\nУшбу жанрлардаги китобларни танлайдиган эркаклар ҳиссиётларга берилувчан, романтик инсон бўлишади. Ўзига қаратилган эътиборни ёқтирадиган, ташқи кўринишига аҳамиятлидир. Бироқ уларни яхши умр йўлдош дейиш қийин. Чунки худбинликлари боис яқинларини ранжитиб туришади. Саргузашт асарлар


Pfizer ўзининг COVID-19’га қарши вакцинасини АҚШда соддалаштирилган тартибда рўйхатдан ўтказиш учун ариза берди — Sof.uz\n21.11 13:12 51 Жаҳон\nPfizer декабрь ойининг ўрталарида FDA рухсатини олишни кутмоқда ва компания вакцинани дарҳол етказиб беришга тайёр. 2020 йил охиригача Pfizer 25 миллион кишини эмлаш учун мўлжалланган 50 миллион дозадаги вакцинани ишлаб чиқаришни режалаштирмоқда.\n«Коммерсантъ»нинг хабар беришича, рухсат олинганидан кейин вакцина билан юқори хавф гуруҳидаги одамларни 2020 йил декабрь ойи ўрталарида ёки охирига қадар эмлаш мумкин бўлади. Шунингдек, компания Европа Иттифоқи, Буюк Британия ва бошқа мамлакатларда ҳам вакцинадан фойдаланишга рухсат олиш учун тегишли идораларга мурожаат қилмоқчи.\nReuters манбаларига кўра, FDA 8—10 декабрь кунлари бўлиб ўтадиган йиғилишда Pfizer вакцинасини муҳокама қилмоқчи. Агентликнинг суҳбатдошлари белгилаган саналар ўзгариши мумкинлигини айтган.\nВакцинани соддалаштирилган тартибда рўйхатдан ўтказиш тўғрисидаги сўров FDA’га юборилганлиги ҳақидаги хабардан сўнг, Pfizer акциялари 2 фоизга ўсди. Pfizer билан бирга вакцинани ишлаб чиқаётган Германиянинг BioNTech компанияси акциялари эса 5 фоизга ўсди.\nВакцинанинг нархи бир доза учун 20 доллардан ошмайди. Вакцина барча ёш, ирқ ва миллат учун бир хил. Компаниялар Россияда ҳам вакцинани рўйхатдан ўтказиш учун ариза бермоқчи.\n21.07 09:04 1673\n21.07 08:56 1174\n22.07 13:02 741\n23:23 31 Ўзбекистон\nКеча, 18:16 203 Ўзбекистон\nКеча, 18:03 402 Ўзбекистон\nКеча, 17:58 108 Ўзбекистон\nКеча, 17:54 117 Ўзбекистон


Сочларим ёғланяпти денг..... Чораси бор!\nИссиқ кунларда сочларимиз, айниқса, ёғланиб қолаётгандек туюлаверади. Қишда бу камчиликни яшириш имкони бўлса, ҳозир ноилож ҳар куни ювишга тўғри келади. Лекин бундан аҳвол яна ҳам ёмонлашаверади. Бош териси тез ёғланишининг олдини олиш учун ним килиш керак? Ўзи соч нима сабабдан ёғланади?\nБош териси остида ёғ безлари борлигини ва улар терини ташқи омиллардан ҳимоялаш мақсадида маълум микдорда ёғ ишлаб чиқаришини биласиз. Мана шу безлар фаолияти бузилганида эса сочнинг ёғланиши муаммога айланади. Аслида нохушликнинг сабаблари бисёр, шулардан кенг тарқалганларини санаб ўтамиз:\nовқат ҳазм қилиш тизимидаги муаммолар;\nносоғлом турмуш тарзи;\nқаҳва, шоколад ва ёғли таомларни кўп истеъмол қилиш ҳам ёғ безлари фаолиятининг бузилишига олиб келади.\nКўп миқдорда ишлаб чиқарилган ёғ сочнинг ўсиш йўлига тиқилиб қолади. Ўсишга қийналган толалар эса кучсизланиб, тўкила бошлайди.\nЮвганда кўп тўкилаяптими?\nКўпгина аёлларимиз бошни ювиш чоғида жуда кўп микдорда соч тўкилишидан шикоят қилишади. Ваҳима қилишга ҳожат йўқ. Аслида толаларнинг катта қисми бир неча кун давомида тўкилган бўлиб, шунчаки ёғга ёпишиб қолади. Шунинг учун бошни ювганингизда тушган толалар кўзингизга кўпдек кўринади. Бунда шампунь ёки бошқа парвариш воситаларининг айби йўқ. Бироқ тўкилган сочларингиз орасида эндигина ривожлана бошлаган ёки калта толаларнинг кўплигини сезсангиз, мутахассисга мурожаат қилиш учун асосингиз етарли ҳисобланади.\nБиринчи навбатда, парвариш воситаларини тўғри танлаш лозим. Бундан ташқари, ҳафтада бир марта бош терисини скраб ёрдамида тозалаш талаб этилади. Бунинг учун дўконга бориб, махсус восита харид қилишингиз шарт эмас. Ҳар бир хонадонда топиладиган майда туздан 1 ош қошиқ оласиз-да, шунча миқдордаги соч учун ниқоб ёки бальзамга аралаштириб, нам бош терисига суртасиз. Яхшилаб ишқалаганингиздан кейин илиқ сув билан чайиб ташлайсиз. Охирида бошни шампунь билан ювсангиз ҳам бўлади.\nБош терисининг тез ёғланишидан азият чекаётган кишиларга сочни имкон қадар камроқ ювиш тавсия этилади. Масалан, ҳафтада икки марта. Шунда организмингиз ёғ ишлаб чиқарилишини меъёрда ушлашга ўрганади. Лекин замонавий аёл учун ёғли соч билан кўчага чиқиш уят ҳисобланади. Ташвишланманг, бунда сизга табиий хина ва басма ёрдам беради. Ёки қуруқ шампунь харид қилсангиз ҳам бўлади. Айтганча, бальзам ва шампунлар таркибидаги силикон моддаси атрофдаги чанг ва ҳаводаги моддаларни ўзига сингдириб олиб, сочнинг тез кирланишига сабаб бўлишини ҳам инобатга олинг. Шунинг учун имкон қадар қадоғида «силиконсиз» деган ёзуви бор воситаларни танланг. Айниқса, дорихоналардан харид қилинадиган воситалардан фойдаланган мақсадга мувофиқ. Фақат ўзбошимчалик билан эмас, мутахассис тавсиясига кўра.\nҚазғоқ жонингизга тегдими?\nҚазғоқдан халос бўлиш учун фойдаланадиган шампунингизга икки фоизли сульсена суртмасидан қўшсангиз бўлади. Хоҳ ёғли, хоҳ қуруқ терида қазқоқ пайдо бўлиши кўпинча рух моддасининг етишмаётганини билдиради. Шунинг учун денгиз маҳсулотлари ва ёнғоқлардан имкон қадар кўпроқ истеъмол қилинг.\nГўзаллик салонларида бошдаги ёғ безлари фаолиятини нормаллаштириш учун витаминли уколлар (мезотерапия), пилинг ва озонотерапия муолажалари таклиф этилади. Мазкур усулларни муаммонинг даражасига қараб беш-саккиз марта амалга ошириш мумкин.


ЎзА - Ички ишлар вазири: Афв – инсонпарварлик ифодаси ҳамда самарали институтдир\n14.06.2018 21:36 Чоп этиш версияси\nИчки ишлар вазири: Афв – инсонпарварлик ифодаси ҳамда самарали институтдир\nЎзбекистон тарихида илк марта 2017 йил декабрь ойида Бош қомусимизнинг 25 йиллиги муносабати билан афв этишга оид Президент фармони қабул қилинган бўлса, бундай яна бир ҳужжат 2018 йил 12 июнда муборак Рамазон ҳайити муносабати билан эълон қилинди.\nАфв этишга оид фармонлар ижроси, унинг самарали жиҳатлари ҳақида ЎзА мухбири Ўзбекистон Республикаси ички ишлар вазири Пўлат БОБОЖОНОВ билан суҳбатлашди.\n– Аввало, афвнинг асл моҳиятига тўхталиб ўтсак. Чунки кўпчилик афв ва амнистия тушунчаларининг фарқини билмаслиги мумкин, – дейди П.Бобожонов. – Боиси, илгари мамлакатимизда ҳар йили амнистия актлари қабул қилинган. Амнистияда аввал жиноятлар тоифаси белгиланиб, кейин эса ана шу жиноятлар тоифасига тушадиган шахслар аниқланган.\nАлбатта, амнистия жиноят содир этган одамларни кечириш бўйича муҳим механизмлардан бири. Бироқ, таҳлиллар шуни кўрсатмоқдаки, олдиндан чуқур ўрганмасдан туриб жавобгарликдан озод қилишни белгилаш қилмишига пушаймон бўлмаган, етказилган зарарни тўлиқ қопламаган шахслар ҳам амнистия доирасига кириб қолишига сабаб бўлган. Бу эса амнистияга тушган кимсаларда жазони ҳис этмаслик, бизга ҳамма нарса мумкин, деган нотўғри кайфиятнинг шаклланишига олиб келган.\nЭнг ёмони, амнистияни қўллашда жабрланган тараф ва жамоатчилик фикри инобатга олинмаган, бу эса фуқароларнинг ҳақли эътирозларига сабаб бўлган. Шунинг учун, афсуски, амнистия бўйича озод қилинган шахслар томонидан қайта жиноят содир этиш ҳолатлари кўпроқ учрагани сир эмас.\nАна шу ҳолатларни инобатга олган ҳолда давлатимиз раҳбари томонидан бу соҳада янги ислоҳот олиб бориш вазифаси қўйилди. Шунга асосан маҳкумларни афв этиш ҳақидаги материалларни тайёрлаш бўйича махсус комиссия, ишчи гуруҳлар тузилди.\nҲуқуқни муҳофаза қилувчи органлар, судлар, жамоат ташкилотлари вакилларидан иборат ишчи гуруҳлар Ўзбекистон Республикаси Президенти ҳузуридаги Афв этиш масалалари бўйича комиссия билан ҳамкорликда жойларга чиқиб, ҳар бир маҳкум билан якка тартибда суҳбатлар ўтказиш орқали уларнинг шахсини ўрганиб чиқди.\nЎрганиш жараёнида маҳкум томонидан содир этилган жиноятнинг ижтимоий хавфлилик даражаси, унинг ўз қилмишидан чин кўнгилдан пушаймонлиги, жиноят натижасида етказилган моддий зарарнинг қопланганлиги ва бошқа оқибатларнинг бартараф қилинганлиги, маҳкумнинг шахсини тавсифловчи маълумотларга, унинг ёши, соғлиғининг ҳолати, оилавий аҳволи, жазонинг содир этилган қилмишнинг ижтимоий хавфлилик даражасига мутаносиблигига алоҳида эътибор қаратилди. Шу билан бирга, жабрланганлар ва жамоатчиликнинг, жумладан, маҳкум яшаган маҳалла вакилларининг фикрлари ҳам атрофлича ўрганилди.\nАмалга оширилган ишлар натижасида Ўзбекистон Республикаси Президенти томонидан ўтган йил декабрь ойида мамлакатимиз тарихида илк маротаба 2 минг 700 нафар маҳкумни, жумладан, жазони ижро этиш колонияларидан 956 нафар турли шароитлар туфайли жиноят содир этган, қилмишидан чин кўнгилдан пушаймон бўлган, тузалиш йўлига қатъий ўтган, яшаш жойи ва жазони ижро этиш муассасасида ижобий тавсифланган шахслар афв этилди.\nИлк афв этилган шахслар жазони ижро этиш муассасаларидан озод этилиб, ўз уйи, оиласи бағрига қайтганига қарийб олти ой бўлди. Қувонарли томони шундаки, Президент томонидан кечирилган ҳар бир шахс ўзига билдирилган ишончни оқлашга ҳаракат қилгани, жамиятда ўз ўрнини топганидир. Улар орасида қайта жиноят содир этган шахслар деярли учрамагани бунинг яққол тасдиғидир.\n– Президентимизнинг шу йил 12 июндаги “Озодликдан маҳрум этиш жазосини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида”ги фармони моҳиятига тўхталиб ўтсангиз.\n– Афв этишга оид фармон мамлакатимиз тарихида иккинчи марта эълон қилинган бўлса ҳам муборак Рамазон ҳайити муносабати билан илк марта қабул қилинди.\nФармонга мувофиқ, Ўзбекистон Республикаси Конституциясининг 93-моддаси 23-бандига асосан билиб-билмай жиноят содир этган, ҳозирги вақтда қилмишига чин кўнгилдан пушаймон бўлган ва тузалиш йўлига қатъий ўтган озодликдан маҳрум этиш жазосини ўтаётган 226 нафар фуқаро афв этилди.\nАфв этилган шахсларни оиласи ва яқинлари бағрига қайтариш, ижтимоий ҳаётга мослашиб, фойдали меҳнат билан шуғулланишлари, соғлом турмуш тарзини йўлга қўйиб, жамиятда муносиб ўрин топишлари учун уларга кўмак бериш юзасидан масъул вазирлик ва идоралар зарур чора-тадбирларни амалга оширмоқда.\n– Фармон қабул қилинганидан сўнг унинг ижросини таъминлаш муддати 24 соат этиб белгиланган. Ижро билан боғлиқ жараён ўз вақтида тўлиқ таъминландими?\n– Дарҳақиқат, афв этилганлар шахси аниқлиги учун ҳам фармон ижроси учун қисқа вақт белгиланган. Амнистия акти уч ой ва ундан кўпроқ вақтда амалга оширилган бўлса, афв этилган шахслар бир кун ичида ўз уйига қайтмоқда.\nҚайд этиб ўтиш керакки, афв этилган шахсларнинг 102 нафари жазодан тўлиқ озод қилиниши, 71 нафари жазони ўташдан муддатидан илгари шартли озод қилиниши, 39 нафарига тайинланган жазо енгилроқ жазо билан алмаштирилиши, бошқача қилиб айтганда, 212 нафар шахс жазони ижро этиш муассасаларидан озод қилиниши, шунингдек, 14 нафар шахсга тайинланган озодликдан маҳрум этиш жазосининг муддатлари қисқартирилиши белгиланган эди.\nАфв этилганларнинг 40 нафарини 60 ёшдан ошган шахслар, 39 нафарини чет эл фуқаролари, 37 нафарини аёллар, шунингдек, 51 нафарини тақиқланган ташкилотлар фаолиятида қатнашган шахслар ташкил этди.\n2018 йил 13 июнь куни фармон ижроси тўлиқ якунига етказилди. Энг аввало, Тошкент вилоятининг Зангиота туманида жойлашган аёллар колониясидан афв этилган хотин-қизлар озодликка чиқарилди.\nСир эмас, аёл ким бўлишидан қатъи назар, у она, оила бекаси. Афв этилганларнинг салмоқли қисмини хотин-қизлар ташкил этгани ҳам уларга бўлган эътибор намунаси. Бундан баҳраманд бўлган опа-сингилларимизнинг қувончи чексиз бўлганига ижро жараёнида гувоҳ бўлдик. Тошкентлик Зарифа Қўлдашева муборак рамазон ойида афв этилгани, хатосини тўғрилаш учун имкон берилганидан давлатимиз раҳбаридан чексиз миннатдор бўлганини таъкидлади. Самарқандлик Малоҳат Қаландарова муборак кунларда мени интизор кутган яқинларимнинг бағри тўлади, соғинган фарзандим она меҳрига қонади, бунинг учун Президентимизга минг бор ташаккур, дейди. У мамлакатимизнинг ривожи йўлида бор куч-ғайрат билан хизмат қилишга ваъда берди.\nШу каби бошқа жазони ижро этиш муассасаларида ҳам фармон ижроси тўлиқ таъминланиб, афв этилган шахслар оиласи бағрига қайтди. Ҳозирда уларни ижтимоий мослаштириш, моддий-маънавий қўллаб-қувватлаш, ишга жойлаштириш каби чора-тадбирларга киришилди.\nХулоса қилиб айтганда, Президентимизнинг афв этиш тўғрисидаги фармони қанчадан-қанча кўнгилларга шодлик, оилаларга ҳаловат ва рўшнолик улашди. Бу чинакам инсонпарварлик намунаси, юксак бағрикенглик ифодасидир.


“ЎЗБЕКИСТОН – ХИТОЙ ДЎСТЛИК БОҒИ” – МИЛЛАТЛАР, ХАЛҚЛАР ВА ДАВЛАТЛАР ДЎСТЛИГИ НАМУНАСИ\nAsosiy > Yangiliklar > “ЎЗБЕКИСТОН – ХИТОЙ ДЎСТЛИК…\nХитой Халқ Республикасининг Ўзбекистондаги элчиси жаноб Сунь Лицзе бошчилигидаги Осиё ва Африка давлатларининг Ўзбекистондаги элчилари ҳамда ШҲТга аъзо давлатлар делегацияси “Ўзбекистон – Хитой дўстлик боғи” ҳамда “Пенг-Шенг” қўшма корхонаси фаолияти билан яқиндан танишиш мақсадида Сирдарё вилояти Сирдарё туманига ташриф буюрдилар.\nМуҳташам “Ўзбекистон – Хитой дўстлик боғи” яқиндагина катта тантана билан очилган эди.\nЛойиҳа асосида 14 гектар ҳудуд ободонлаштирилиб, замонавий бино ва иншоотлар, кўкаламлаштирилган боғ майдони, ўйингоҳ, сузиш ҳавзаси, декоратив Хитой айвони, болалар атракционлари, меҳмонхона, ўқув маркази, супермаркет, хитой ва ўзбек миллий таомлари ошхоналари барпо этилди.\nХусусан, Ўзбекистон Республикаси Президентининг 2013 йил 18 мартдаги қарори билан “Жиззах эркин иқтисодий зонасининг Сирдарё филиали” ташкил этилиши вилоят иқтисодиётининг янада ривожланишида катта аҳамият касб этди.\nЭркин иқтисодий зона ҳудудида жойлашган “Пенг Шенг” қўшма корхонасида бугунги кунда қарийб 80 миллион долларлик инвестициялар ҳисобига 9 та ишлаб чикариш лойиҳалари амалга оширилиб, 1500 тадан ортиқ иш ўринлари яратилди.\nЎзбекистон – Хитой ҳамкорликни янада кенгайтириш мақсадида яна бир нечта янги лойиҳаларни амалга оширилиши мўлжалланган.\nҲамкорлик асосида келгусида кўп тармоқли агрокомплекс фаолиятини йўлга қўйиш орқали боғдорчилик, чорвачилик, балиқчилик, декоратив боғдорчилик ва гулчилик, шунингдек, қишлоқ хўжалик маҳсулотларини қайта ишлаш каби йўналишлар амалга оширилади.\nМуҳтарам Президентимиз Шавкат Миромонович Мирзиёев томонларидан олиб борилаётган оқилона сиёсат, тадбиркорликни ҳар томонлама қўллаб-қувватлаш мақсадида қабул қилинаётган қарор ва фармонлар, шунингдек тадбиркорлар учун яратилган қулай инвестиция муҳити, хорижлик инвесторларга берилаётган кўплаб имтиёзлар ва переференциялар сўнгги пайтларда инвестиция оқимининг кескин ўсишига олиб келмоқда. Жумладан, вилоятимизда Россия, Буюк Британия, Туркия, Қозоғистон, Жанубий Корея, Германия, Озорбайжон каби давлатлар билан ҳамкорликда бир қатор саноат корхоналари барпо этилмоқда.\nБугунги кунда вилоятда 72 та хорижий инвестициялар иштирокида ташкил этилган корхоналар фаолият кўрсатмоқда. Жорий йил вилоятимизда 1051 та кичик бизнес субъектлари барпо этилиб, уларнинг сони 8 мингдан ошди.\nУшбу корхоналарда ички ва ташқи бозорда катта эҳтиёжга эга бўлган, керамик плиткалар, сместителлар, чарм-пойабзал, электрон-маиший маҳсулотлар, юк ва пасажир лифтлари, эскалаторлар каби кўплаб маҳсулотлар ишлаб чиқарилиши йўлга қўйилган.\nМеҳмонлар “Ўзбекистон – Хитой дўстлик боғи”нинг остонасида карнай-сурнай, нон-туз билан кутиб олиндилар.\nУлар болалар ўйингоҳида шўх-шодон ўйнаётган болаларни кузатиб, уларга ўзларининг совғаларини топширдилар.\nМеҳмонлар ташриф муносабати билан ташкил этилган ярмаркани кўздан кечирдилар. Сирдарёлик ҳунарманд, рассомлар асарларини томоша қилдилар. Фольклор дасталарининг куй ва қўшиқларига рақсга тушдилар. Спортчиларнинг кўргазмали чиқишлари, ўйингоҳга келган от спорти билан шуғулланувчиларнинг маҳоратлари билан танишиб, отлар ёнида суратга тушдилар.\nТадбир қатнашчилари сирдарёлик ва хитойлик пазандаларнинг таомларидан татиб кўрдилар. Доирачиларнинг маҳоратларига тасаннолар айтиб, рақсга тушаётган бир гуруҳ ёшлар даврасини томоша қилдилар.\nТашриф доирасида элчилар ва меҳмонларга вилоят ҳокимининг совғалари топширилди. Вилоят ҳокими Ғофуржон Мирзаев Хитой Халқ Республикасининг Ўзбекистондаги элчиси жаноб Сунь Лицзега “Сирдарё вилоятининг фахрий фуқароси” гувоҳномасини тантанали равишда топширди.\nЭлчилар ва меҳмонларга анъанага кўра зар чопон, дўппи кийдирилиб, белларига белбоғ боғланди.\nИштирокчилар эсдалик учун суратга тушдилар.\nТадбирда элчилар ўзларининг таассуротлари билан ўртоқлашдилар. Сўзга чиққан вилоят ҳокими Ғофуржон Мирзаев элчиларнинг ва ШҲТга аъзо давлатлар делегациясининг ташрифлари сирдарёликларни беҳад мамнун этгани, уларнинг кучига куч, ғайратига ғайрат қўшишини айтди.\nSahifaning so`nggi yangilangan sanasi: 15.12.2017, Juma


Грузиянинг Саирме курорти ҳақида нималарни биласиз?\nГрузия ўзининг ажойиб курорт минтақалари билан донг таратган. Биз Тбилиси, Кутаиси, Боржоми ва Батуми ҳақида кўп эшитганмиз. Бироқ бугун Tatil.uz сиз азиз обуначиларимизга Sairme Hotels & Resorts савдо ва маркетинг бўлими директори Нино Геладзе билан қизиқарли суҳбатни тайёрлаб қўйди!\nНино, Саирме курорти ҳақида кўпчилик ўзбекистонликлар эшитмаган. У қаерда жойлашган? Тбилисидан узоқдами? Саирмедан Тбилисига қандай қилиб борса бўлади ва бу қанча вақтни олади?\nКурорт Грузиянинг қоқ марказида, Тбилиси ва Батумининг ўртасида, иккинчи пойтахт – Кутаисига яқин ерда жойлашган. Тбилисидан тахминан 3,5 соат юрилади, Кутаисидан эса – машинада 40 дақиқа.\nКурорт жойлашган ер ҳақида сўзлаб берсангиз.\nБу ноёб жой! Курорт тоғларда, денгиз сатҳидан 950 метр баландликда жойлашган. Атрофда – гўзал табиат, инсон қўли тегмаган ўрмонзор ва мусаффо ҳаво, узоқдан Альп минтақаси кўринади.\nБиздаги иқлим дам олиш учун қулай. Мисол учун, ёзда кундузи етарлича иссиқ, +25-28 градус, бу фойдали тоғ офтобида қорайиш имкониятини беради, кечқурун ҳаво анча илиқлашади. Қишда об-ҳаво майин, кучли совуқ бўлмайди, минимал ҳарорат минус 10-15 градус.\nКурортда меҳмонхоналар кўпми?\nМеҳмонхона ҳудудида иккита тўрт юлдузли меҳмонхона бор: Sairme (152 та хона) ва Best Western Sairme Resort (81 та хона).\nКурорт анчадан буён фаолият юритадими? Бу ерда қачон тегишли курорт инфратузилмаси яратилган?\nКурорт ҳуқуқини Саирме 1930-йилларда олган. У собиқ Иттифоқ даврида анча машҳур бўлган, ўша вақтда бу ерда нуфузли шахслар ҳордиқ чиқаришган. Илк янгиланиш меҳмонхонада 8 йил аввал ўтказилган. Ўтган йили меҳмонхоналарни тиклаш бўйича сўнгги ишлар ўтказилди, бўш вақтни ўтказиш учун янги локациялар қўшилди, SPA-марказ ҳам таъмирланди.\nSairme Hotels & Resorts меҳмонхонасида асосан кимлар дам олишади?\nБизга МДҲ, Европа, Исроил, Араб Амирликлари каби давлатлардан кўплаб сайёҳлар келишади.\nЙилига ўртача қанча меҳмонларни кутиб оласиз?\n100 000 дан ортиқ.\nSairme Hotels & Resorts га ўзбекистонликлар ҳам келишганми?\nҲа, келишган. «Тошкент – Тбилиси» тўғридан-тўғри рейслари очилишидан аввал ҳам бу ерга Ўзбекистондан меҳмонлар ташриф буюришган, сўнгги ойда эса биз юртингиздан бир нечта бронлар қабул қилдик, 10-15 тача сайёҳ дам олиб кетди.\nБу ерга ҳар йили келадиганлар ҳам борми?\nҲа, бизда доимий мижозларимиз кўп, улар ўз таътилларини шундай режалаштиришадики, бу ерга оз муддатга бўлса-да келиб, Саирменинг шифобахш ҳавосидан даво олиб кетишади.\nSairme Hotels & Resorts да йил бўйи дам олиш мумкинми ёки бу ерда мавсумга қараб дам олинадими?\nҲар икки меҳмонхона йил бўйи ишлайди ва ҳар бир мавсумнинг ўзига яраша жозибаси бор.\nҚачон Sairme Hotels & Resorts да дам олувчилар сони айниқса кўпаяди?\nЭнг юқори мавсум июндан октябргача, бироқ бошқа ойларда ҳам меҳмонхона етарлича тўлган бўлади.\nМеҳмонхонада бирорта ҳам бўш ўринлар қолмаган вақтлар ҳам бўлганми?\nАлбатта, ишонсангиз, ҳозир меҳмонхонамиз меҳмонлар билан тўлган!\nНино, ўзбекистонликларнинг Sairme Hotels & Resorts да шу йили дам олишлари учун учта сабабни келтириб ўта оласизми?\nБиринчидан, бу ернинг табиати бетакрор, у куч-қувватга тўлдириб, хотиржамлик бағишлайди.\nИккинчидан, соғлиқ учун кони фойда минерал сувлар бор.\nУчинчидан эса, арзон нархлар, қулайлик, сервис ва бўш вақтни самарали ўтказиш имконияти мавжуд.\nАслини олганда, бу ерда дам олиш учун учта сабаб кам.\nЭнди даволаниш ҳақида гаплашсак. Юқорида таъкидланганидек, Саирме юртдошларимиз учун янги ва бироз нотаниш курорт. У нимаси билан машҳур?\nСаирме курорти табиий даволаш манбалари, шунингдек, игнабаргли ўрмонлари ва кўплаб касалликларни даволашда қўлланилувчи шифобахш минерал булоқлари билан бошқа ерлардан ажралиб туради. Санаторийимизда 4 та ичишга мўлжалланган ва битта термал булоқ бор.\nБизнинг ичилувчи булоқ сувларимиз бир нечта турга бўлинади:\nБиринчи рақамли булоқни сийдик-тош касалликларида тавсия қилишади (сурункали буйрак касаллиги, тузли диатез, шунингдек, профилактик мақсадда даволаниш). Иккинчи рақамли булоқ сафро-тош касалликлари учун мўлжалланган (сурункали холецистит, гепатитнинг ўткир бўлмаган сурункали шакли, шунингдек, профилактик мақсадда даволаниш). Учинчи рақамли булоқ – моддалар алмашинувининг бузилиши касалликлари учун ҳақиқий топилма (қандли диабет, тузли диатез, артрит, остеохондроз). Тўртинчиси эса – ошқозон-ичак йўллари касалликларида фойдали (яра касалликлари, юқори ёки паст кислоталилик, колит).\nТермал булоқ асосан овқат ҳазм қилиш аъзоларини даволаш, тери ва ошқозон-ичак касалликларида қўлланилади.\nЭнг юқори самарага эришиш учун шифокорлар беморларнинг курортда неча кун мобайнида бўлишларини маслаҳат беришади?\nДаволанишнинг давомийлиги меҳмонимизнинг касаллигига қараб 7 кундан 22 кунгача давом этиши мумкин.\nСаирме бутун дунёга машҳур Боржоми курортидан нимаси билан фарқ қилади?\nСаирмеда, Боржомидаги каби асосан ошқозон-ичак йўлларини даволаш учун фойдаланилувчи булоқ бор (2- ва 4-бюветлар). Бундан ташқари, бизга кўплаб касалликларни даволашга имкон берувчи минерал сув ва термал булоқларнинг тўртта макони бир жойда мужассамлашган.\nМеҳмонхона ҳудудида клиника, поликлиника ёки реабилитацион марказ борми?\nКурортда замонавий немис лаборатория-ташхис асбоб-ускуналари билан жиҳозланган реабилитацион марказ ва SPA-поликлиника ишлайди. Бизда тўлиқ текширув спектрига эга лаборатория, шунингдек, УЗИ, муолажа (шошилинч ҳолатлар учун), урологик, эндокринологик, кардиологик, терапевтик хоналар мавжуд. Поликлиникада кун бўйи ишлайдиган дорихона ҳам бор.\nРеабилитацион марказда даволаш муолажаларининг деярли барча турлари мавжуд. Бунга сув ости ва қўлда уқалаш (даволаш, ором берувчи, целлюлитга қарши ва бошқалар), сокин ванналар, физиотерапия, галотерапия (туз хонаси), Шарко души, ёпиқ термал бассейн, қуруқ сауна, буғли ҳаммомни мисол қилиб келтириш мумкин.\nУ ерда қанча шифокор ишлайди?\nПоликлиникада кун бўйи парваришлашга ихтисослашган 6 та юқори малакали шифокорлар фаолият кўрсатишади.\nКлиникамизнинг реабилитацион марказида 14 та лицензияланган, ихтисослик асосидаги шифокорлар – оилавий шифокор, терапевт, эндокринолог, гинеколог, физиотерапевт, инфекционист, кардиолог, лаборатория шифокори, уқаловчи, УЗИ-шифокорлар ишлашади.\nМабодо ҳамюртларимиз у ерга даволаниш учун бормоқчи бўлсалар, Ўзбекистондан справка ва даволаниш учун йўлланма керак бўладими?\nЗарур эмас, бироқ хоҳласангиз ўзингиз билан олишингиз ҳам мумкин.\nДаволаниш учун қарши кўрсатмалар ёки ёш бўйича чекланишлар борми?\nДаволаниш учун бир дона қарши кўрсатма бор, бу ҳам бўлса – гипертоник касаллик. Булоқлардан сув ичиш ва муолажалар учун ёш бўйича чегара эса – 12 ёшдан катталар.\nНино, агар, дейлик бирор кишининг ҳеч қаери оғримаётган бўлса, бу ерга шунчаки профилактика учун келса бўладими?\nАлбатта. Ягона шарти – терапевтдан бепул маслаҳат олиш керак бўлади, у профилактика мақсадида қайси сувни қанча миқдорда ичиш кераклиги борасида зарур кўрсатмалар беради.\nДам олиш кунлари ҳам даволаниш муолажалари ўтказиладими?\nКурортда поликлиника ҳафтасига 7 кун кечаю-кундуз ишлайди. Реабилитацион марказ эса – ҳар куни 09:00 дан 18:00 гача, жумладан дам олиш кунлари ҳам.\nДаволаниш борасида ҳаммаси тушунарли! Энди келинг, таомлар ҳақида ҳам гаплашсак. Sairme Hotels & Resorts меҳмонларига кунига неча марта овқатланиш таклиф қилинади?\nМеҳмонлар уч маҳал овқатланишдан фойдаланишлари ёки нонушталар асосидаги хоналарни буюртма қилишлари мумкин.\nМеҳмонхонада нечта ресторан бор?\nКурорт ҳудудида учта ресторан бўлиб, уларнинг иккитаси бевосита меҳмонхоналарда, бир европа-грузин ресторани эса алоҳида бинода жойлашган.\n«Шведча стол» менюси парҳезбоп овқатланишга асосланган, чунки кўпчилик бу ерга даволаниш учун келишади. Вегетарианлар ҳам ўзларига мос таомларни топишлари мумкин. Ресторанларда европача ва грузинча таомлар тортиқ қилинади.\nҲалол овқатланиш концепцияси ҳам борми?\nБизга кўплаб мусулмонлар келишади, шундан келиб чиққан ҳолда биз ҳалол таомларни ҳам тақдим этамиз.\nНино, дам олувчилар кечки вақтларини мароқли ўтказишлари учун қандай шароитлар яратилган?\nҲар ҳафта курортнинг асосий ресторанида машҳур грузин ва жаҳон юлдузларининг концерт кечалари ўтказилади. Шунингдек, меҳмонлар китоб ўқишлари, боғда айланишлари, ҳар кеча лобби-барда жонли мусиқа тинглашлари, 2018 йили Грузиянинг энг яхши бармени деб топилган бар-менежеримиз тайёрлаган ўзгача коктейлларни татиб кўришлари мумкин.\nДаволанишдан бўш пайтларда яна нималар билан шуғулланиш мумкин?\nКурорт ҳудудида кўплаб қизиқарли жойлар бор! Кунни йога билан шуғулланишдан бошлаш мумкин, мавсумда йога бўйича етакчи мутахассислардан бири Зура Казишвили шу ерда келиб жойлашиб, бепул дарслар ўтказади.\nШунингдек, Кавказ ортидаги энг учун (800 м) зиплайнда учиш мумкин. Тоғлар оша учишни ҳеч нарса билан қиёслаб бўлмайди.\nМеҳмонлар ликопчаларни нишонга олишлари, арқонли шаҳарда синовлардан ўтишлари, квадроциклда учишлари ёки шунчаки бассейн ёнида тобланишлари мумкин.\nТир ҳам ҳаваскорлар, ҳам мутахассис ўқ отувчилар учун британ ускунаси билан жиҳозланган.\nҚаергадир экскурсияга чиқиш мумкинми?\nАлбатта, биз яқин-атрофдаги жойларга экскурсия уюштириб беришимиз мумкин, жумладан сталактит ва сталагмит ғорлари, Сатаплия қўриқхонаси, Мартвиль каньони, турли вино тайёрлаш ертўлалари ва бошқа қизиқарли жойларга.\nНино, ўйлашимча, суҳбатимиз қизиқарли ўтди. Tatil.uz ўқувчиларига тилакларингиз.\nГрузия Ўзбекистон учун янги йўналиш ҳисобланади, бизгача етиб келиш осон ва қулайроқ бўлди, бу таътилни режалаштиришда муҳим омилдир. Мен ўзим икки ой аввал Тошкентда бўлдим ва сизнинг меҳмондўстлигингиз ҳамда шаҳрингизнинг гўзаллигига қойил қолдим. Шундан сўнг Грузия ва хусусан Саирме ўзбекистонлик дўстларимиз учун энг севимли йўналишлардан бирига айланишига иқрор бўлдим.\nСаирме – бу фойдали ва ёқимли нарсаларни бирлаштириш имконияти! Юртимизда меҳмон бўлинг! Биз сизни кутиб қоламиз!\nСуҳбатни ташкиллаштиришда ёрдам бергани учун Tatil.uz Leisure Business Travel – Грузия компаниясидаги ҳамкорларимиз Илимдар Риза ва Нино Геладзега миннатдорчилик билдиради.


Хайрулло Ҳамидов қачон қамоқдан чиқади?\nХайрулло Ҳамидов ҳам футбол шарҳловчиси¸ ҳам "Холислик сари" каби диний-маърифий эшиттитишлари билан эл орасида танилган эди.\nOzodJavobнинг навбатдаги сонида диний-маърифий дастурлари билан Ўзбекистон ва минтақада танилган журналист Хайрулло Ҳамидовнинг қамоқ муддатига доир саволларга жавоб излаймиз. Хайруллонинг суд ҳукмида белгиланган жазо муддати тугашига 470 кун қолди. Лекин...\nБундан тўрт йил аввал Тошкент вилоят Жиноят ишлари бўйича суди таниқли журналист Хайрулло Ҳамидовни "Жиҳодчилар" диний-экстремистик гуруҳига алоқадорликда айбдор деб топди ва уни 6 йилга озодликдан маҳрум қилди.\nЎтган вақт давомида Хайруллонинг қамоқ муддати қачон тугаши билан қизиққан муштарийлар сонининг саноғи йўқ. Бу борадаги саволларнинг тўхтамаётгани боис унга жавоб излаб кўрамиз:\nХайрулло Ҳамидовнинг 6 йилга қамалгани борасидаги суд ҳукми 2010 йилнинг 27 май куни чиққан. Лекин амалдаги тартибга кўра, қамоқ жазосининг муддати судланувчи ҳибсга олинган кундан бошлаб ҳисобланади. Хайрулло 2010 йилнинг 21 январь куни ҳибсга олинган. Демак, унинг қамоқ муддати 2016 йилнинг 21 январь куни тугаши лозим.\nШу ўринда Ўзбекистонда маҳкумларнинг қамоқ муддатлари узайтирилиши кўплаб кузатилишини ҳам унитмаслик керак.\nАйни пайтда ҳуқуқшунослар қамоқ жазосини ўтаётган ҳар бир маҳкумга амнистия акти қўлланилиши мумкинлигини эслатишади.\nАммо Ўзбекистонда диний ва сиёсий айбловлар билан қамалган маҳкумларга нисбатан амнистия қўллаш амалиёти камдан-кам кузатилади.\nОлий Мажлис Сенатининг Қонунчилик ва суд-ҳуқуқ масалалари қўмитаси мулозими Озодлик билан суҳбатда агар "ушбу тоифадаги шахслар биринчи марта озодликдан маҳрум этилиб тузалиш йўлига қатъий ўтган бўлса" амнистияга тушиши мумкинлигини айтган эди.\nШунингдек, Жиноят кодексининг 73-моддасида жазони ўтаётган маҳкумни муддатидан илгари шартли озод қилиш ҳам кўзда тутилган.\nУшбу моддага кўра, агар маҳкум ўрнатилган тартиб-қоида талабларини бажарган ва меҳнатга ҳалол муносабат (бу ерда нима назарда тутилгани қонунда очиқланмаган)да бўлса, у шартли равишда озодликка чиқарилиши мумкин.\nҲуқуқшунослар 39 яшар Хайрулло Ҳамидовга нисбатан ушбу модданинг қўлланилиши эҳтимоли катталигини айтишади. Боиси Хайруллонинг қамоқда “ўзини яхши тутаётгани” ҳақидаги гаплар унинг шартли озод қилинишига умид уйғотади.\nХайрулло Ҳамидовнинг онаси Муқаддас опа Озодлик билан суҳбатда ўғлининг “Қамоқхона клубида режиссëрлик қилиши, қамоқдаги маҳбусларни қайта тарбиялашга қаратилган тадбирлар уюштириши” ҳақида гапирган эди.\nШунингдек, Озодлик электрон почта қутисига етиб келган Хайрулло Ҳамидов (экани айтилган шахс) томонидан ўқилган аудиораддияда унинг Навоий вилоятидаги 47-жазони ўташ муассасасида қийноқ ва тазйиқлардан озод ҳолда яшаëтгани иддао қилинган эди.\nХайруллонинг онаси Муқаддас опа ўғлининг президент номига кечирим хати ёзгани ҳақида ҳам гапирган.\nАгар шу ҳолатлар инобатга олинса, Хайруллонинг муддатидан аввал озод қилиниши мумкин деган тахминни билдиришади ҳуқуқшунослар. Бу фақат эҳтимолий тахмин.\nАслида суд ҳукмига кўра, Хайруллога белгиланган 6 йиллик жазо муддати агар УЗАЙТИРИЛМАСА, у 2016 йилнинг 21 январь куни озодликка чиқиши мумкин.\nБунга ҳам 470 кун қолди...\nХайрулло Ҳамидов бир неча йиллар мобайнида “Ўзбекистон футболи”, республика телевидениесида мухбир ва спорт шарҳловчиси бўлиб ишлаб келган. Кейинги пайтда у футболга бағишланган “Интерфутбол”, “Чемпион” газеталарида ўзининг қизиқарли, танқидий руҳдаги мақолалари билан чиқаётган эди.\nХайрулло Ҳамидов Тошкентдаги “Наврўз” радиоси орқали эфирга узатилган “Холислик сари” эшиттириши, кейинчалик эса “Одамлар орасида” газетасидаги фаолияти билан ўзбекистонликлар орасида шуҳрат қозонган.\nХайрулло Ҳамидовнинг қамалишини қатор халқаро ташкилотлар, жумладан, Ҳюман Райтс Уотч, Халқаро Амнистия каби ташкилотлар кескин қоралаб, унинг озод этилишини талаб қилиб келмоқда


«Сан-Паулу» футболчилари ўйин арафасида жониворларни ҳимоя қилиш тадбирини ўтказишди\n19:16 / 28.09.2015\nБразилиянинг «Сан-Паулу» жамоаси футболчилар «Палмейрас» жамоасига қарши тур учрашуви олдидан майдонга кучукларни етаклаб тушишди ва шу орқали жониворларни ҳимоя қилиш тадбирини намойиш этишди. Бу ҳақда Globo нашри хабар берган.\nМаълум қилинишича, жамоа кучуклар учун емак ишлаб чиқарувчи компания билан ҳомийлик шартномаси тузган. Бу шартнома таркибида футболчиларнинг ҳимоясиз жониворларга жамоатчилик эътиборини қаратиш мақсадида акция ўтказиши ҳам кўрсатилганди.\nУшбу маросим давомида мухлисларнинг енгил кулгуларига сабаб бўлган воқеа юз берган. Футболчилар Бразилия мадҳияси остида кучукларни етаклаган ҳолда майдонга тушиб келишаётганида, жониворлардан бири камералар қаршисида ҳожатини чиқаришга тушган.\nМаълумот учун, ушбу акция 27 сентябрь куни бўлиб ўтган ўйин олдидан ўтказилган. Бу ўйинда «Сан-Паулу» ва «Палмейрас» жамоалари 1:1 ҳисобида дурангга имзо чекишган.\nАйни вақтда «Сан-Паулу» жамоаси 43 очко билан турнир жадвалида олтинчи ўринни эгаллаб турибди. «Палмейрас» эса 28 турдан кейин 45 очко тўплаган ҳолда 4-ўринда жойлашган.


Идишлар боби - Фазилатли Шайх Муҳуммад ибн Солиҳ ибн Усаймин раҳимаҳуллоҳнинг\nعن حُذَيْفَةَ بن الْيَمَانِ رضي الله عنهما قال: قال رَسُولُ الله صَلّى الله عَلَيْهِ وَسَلّم: «لا تَشْرَبُوا في آنيةِ الذَّهَبِ والْفِضَّةِ، ولا تأكُلُوا في صِحَافِهِمَا، فإنها لَهُمْ في الدُّنْيَا، وَلَكُمْ في الآخِرَةِ»، متفق عليه.\nوَعَنْ أُمّ سَلَمَةَ رَضيَ الله عنها، قالَتْ: قَالَ رسولُ الله صَلّى الله عَلَيْهِ وَسَلّم: «الّذي يَشْرَبُ في إناءِ الْفِضَّةِ إنّمَا يُجَرْجِرُ في بَطْنِهِ نَارَ جَهَنّم» مُتّفَقٌ علَيْهِ.\n13. Ҳузайфа ибн ал-Ямон розияллоҳу анҳудан ривоят қилинади, у киши айтди: “Росулуллоҳ соллаллоҳу алайҳи васаллам айтдилар: “Тилла ва кумуш идишларда (ичимлик) ичмангизлар ва бу икки (тилла ва кумуш) идишларда овқатланмангизлар. Чунки бу (идишлар) бу дунёда улар (кофирлар) учун, охиратда эса - сизлар учун” (Муттафақун алайҳ).\n14. Умму Салама розияллоҳу анҳодан ривоят қилинади: “Росулуллоҳ соллаллоҳу алайҳи васаллам айтдилар: “Кумуш идишдан ичаётган кимса қорнида фақат жаҳаннам олови билан шовуллайди”” (Муттафақун алайҳ).\nМуаллиф раҳимаҳуллоҳ “Идишлар” бобида (юқоридаги ҳадисларни келтирди). “Ал-Ания” (идишлар) – “инаау” (идиш)нинг кўплиги. Бу ичига бирон нарса солинадиган идишдир. Муаллиф бу (боб)ни “Таҳорат” китобидан сўнг зикр қилди, чунки сув оқувчи модда бўлиб уни сақлаш учун идишга муҳтож бўлади. Шунинг учун уламолар, улар қаторида муаллиф ҳам, Аллоҳ уларни раҳматига олсин, идишлар бобини таҳорат китобидан сўнг зикр қилишди. Идишларнинг асли уларнинг ҳалол-мубоҳлигидир. Чунки Аллоҳ Таоло: “У – сизларга ерда барча нарсани Яратган Зотдир” деди. Аллоҳ Таоло Ерда бизларга яратган барча нарса ҳалолдир, магар бирон далил унинг ҳаромлигига далолат қилмаса. Идишлар ҳар нарсадан ясалади, масалан, темир, шиша ва бошқа барча нарсалардан, магар Аллоҳ ва Унинг Росули ҳаром қилган нарсалардан (идиш ясаш мумкин эмас ёки ясалмайди), ҳамда тилла ва кумушдан (ясалади). Мусулмон кишига тилла ва кумуш идишларда ейиш жоиз эмас, у идиш товоқ, қозон, катта тоғора каби катта бўладими, ёки қошиқ, вилка ва шунга ўхшаш идиш каби кичик бўладими, бунинг фарқи йўқ. Буларнинг барчаси ҳаром, балки катта гуноҳлардандир. Шунинг учун Пайғамбар соллаллоҳу алайҳи васаллам Ҳузайфа ҳадисида бундан қайтардилар, сўнгра эса бунинг ҳикматини баён қилиб айтдиларки: “Бу (идишлар) бу дунёда улар учун”, яъни кофирлар учун. Чунки улар ейди ва фойдаланади ва дўзах уларнинг жойидир. Бундан Аллоҳ сақласин. Чунки уларга неъматлари бу дунё ҳаётларида шошилтирилиб берилгандир. Улар тилла ва кумуш идишларда ейишади ва улардан ичишади. Лекин улар бу нарсалардан охиратда маҳрумдирлар. Шунинг учун ул зот соллаллоҳу алайҳи васаллам айтдиларки: “У (идишлар) бу дунёда улар учун, охиратда эса сизлар учун”. Бу ҳадисдан тушуниладиган нарса шуки, тилла ва кумуш идишлардан ейиш унинг ҳаромлиги билан бирга кофирларга ўхшатилиш бор, чунки бу (амал) уларнинг хусусиятларидандир. Бу ишни улар қиладилар, мўминлар эса – йўқ. Кейин Умму Салама розияллоҳу анҳонинг ҳадисида бу ишни қилганга қўрқитув айтилди ва кумуш зикр қилинди. Тилла (ҳақида бу қўрқитувнинг бўлиши) эса бундан-да авлороқдир.7 (Айтилдики), унинг қорнида ютилган жаҳаннам ўти шовуллайди. Аллоҳдан офият сўраймиз. Ҳар қандай ютилган қултум (шовуллайди). Бу Аллоҳ Таолонинг: «Зулм билан етимларнинг молини ейдиганлар қорниларига фақат оловни ютадилар. Улар яқинда дўзахга киришади» ояти кабидир. Бу икки ҳадис тилла ва кумуш идишларда ейиб-ичишнинг ҳаромлигига ва уларнинг катта гуноҳлардан эканлигига далолат қилади. Илм аҳли айтадики, бу икки (тилла ва кумуш) билан қопланган нарсалар, масалан, тилла ёки кумуш билан қопланган мис ҳам шунга ўхшаб ҳаром бўлади. Аммо (тилла ёки кумуш билан) фақат ранг (берилган) бўлса, ҳеч қиси йўқ. Шу билан бирга ёмон гумонга учрамаслик ёки бунга (бошқалар томонидан) эргашиладиган бўлиб қолмаслик ва шу билан ўзига гуноҳ орттирган киши каби бўлиб қолмаслик учун буни тарк қилиш яхшироқдир. Бу тилла ва кумуш идишда ейиб-ичишнинг ҳукмидир. Аллоҳдан ўзимизга ва сизларга ҳидоят сўраймиз. Аллоҳ тўғри йўлга бошлагувчидир.\nМуаллиф раҳимаҳуллоҳ идишлар бобидаги ҳадислар ичида қуйидаги ҳадисларни зикр қилди.\nوَعَنْ ابْنِ عَبّاسٍ رَضِي الله عنهُمَا، قالَ: قالَ رسول الله صَلّى الله عَلَيْهِ وَسَلّم: «إذا دُبِغَ الإهَابُ فقدَ طَهُرَ» أخرجهُ مسلم.\nوعند الأربعة «أَيُّمَا إهَابٍ دُبِغَ) فقدَ طَهُرَ»(\n15. Ибн Аббос розияллоҳу анҳумодан ривоят қилинади, у айтди: “Росулуллоҳ соллаллоҳу алайҳи васаллам айтдилар: “Агар тери ошланса, пок бўлади””. Буни Муслим келтирди. Тўртовлонда эса: “Ҳар қандай тери ошланса, (пок бўлади)” дейилган.8\nوَعَنْ سَلَمَةَ بن الْمُحَبِّقِ رضي الله عَنْهُ، قَالَ: قال رسول الله صَلّى الله عَلَيْهِ وَسَلّم: «دِباغُ جُلُودِ الْمَيْتَةِ طُهُورُهَا»، صححهُ ابنُ حِبّان.\n16. Салама ибн ал-Муҳаббиқ розияллоҳу анҳудан ривоят қилинади, у айтди: “Росулуллоҳ соллаллоҳу алайҳи васаллам айтдилар: “Ўлимтик терисининг ошланиши унинг покланишидир””. Буни Ибн Ҳиббон саҳиҳ деган.9\nوعن ميْمُونَةَ رضي الله عنها، قالتْ: مَرَّ النَّبيُّ صَلّى الله عَلَيْهِ وَسَلّم بشاةٍ يجرُّونَها، فقال: «لَوْ أَخَذْتُمْ إهَابَهَا؟» فقالوا: إنّها مَيْتَةٌ، فقالَ: «يُطَهِّرُهَا الماءُ والْقَرَظُ» أخْرَجَهُ أبو داود والنّسائيُّ.\n17. Маймуна розияллоҳу анҳодан ривоят қилинади, у айтди: “Пайғамбар соллаллоҳу алайҳи васаллам ўтиб кетаётганларида олдиларидан бир (ўлик) қўйни судраб кетишди. Ул зот айтдилар: “Унинг терисини олсангизлар-чи?” Улар: “У ўлимтикдир” дейишди. (Пайғамбар соллаллоҳу алайҳи васаллам) айтдилар: “Уни сув ва акас (акация япроқлари) поклайди””. Абу Довуд ва Насоий келтиришди.\nБу ҳадисларни муаллиф раҳимаҳуллоҳ ўлимтик терисининг ошланилгандаги ҳукмини баён қилиш учун зикр қилди. Уларни (Ибн Ҳажар) идишлар бобида келтиришига сабаб шуки, теридан меш ва (ичимлик ичиладиган идишлар) каби идишлар ясалади. Билгинки, ўлимтик нажосатдир, магар илгари ишора қилинган нарсалар бундан мустасно. Масалан, инсон ва чигиртка ўлиги, оқувчи қони йўқ (жонзот). Нажосат ўлимтикнинг барча қисмлари нажосатдир: қон, ёғ ва барча қисмлари, магар туки, жуни, юнги, пати бундан мустасно. Тук (“шаър”) эчки ва сигирда, жун (“вабр”) туяда, юнг (“сууф”) қўйда, пат қушда бўлади. Бу тўрт нарсанинг ҳукми (бошқа аъзолардан) бўлакдир. Агар қўй (сўйилмасдан) ўлса, унинг эгаси юнгини қирқиб олса, у пок бўлади, чунки унда қон бўлмайди. Суякда эса ихтилоф қилишган. Баъзилар, улар кўпчиликдир, (суяк) нажосатланади дейишди. Бошқалар эса нажосат бўлмайди дейишди. Буни шайхул-ислом Ибн Таймия раҳимаҳуллоҳ танлаган. У киши айтардиларки, суякларда ҳаёт ҳам бўлмайди, уларнинг ичида қон ҳам бўлмайди. Қони йўқ ўлимтик пок бўлгани каби суяк ҳам шу каби пок бўлади, гарчи ўлимтикники бўлса ҳам. Унинг устини албатта ювиш керак, чунки у нажосатга тегиб ифлосланади. Энди тери масаласига қайтамиз. У ошланишидан олдин нажасдир, чунки у ўлимтикнинг ичига киради (унинг жумласидан ҳисобланади), унда ҳаёт бўлади ва унда қон айланади. У ошланишдан олдин нажосат бўлиб, ундан фойдаланиш жоиз эмас. Аммо комил ошланганидан сўнг (унинг ўзгариши ва чириган ҳиди кетади, шунинг учун) унинг ҳукмида уламолар ихтилоф қилишди. Баъзилар уни пок дейишди ва бу тўғрироқ фикрдир. Чунки комил ошланган тери сўйилган ҳайвоннинг териси каби бўлади. Ундан (идиш ясаб) сут, сув, ёғ ва бошқа нарсаларни (солишга) ишлатиш жоиз бўлади.\nМуаллиф раҳимаҳуллоҳ зикр қилган ушбу ҳадислар бунга далил бўлади: Пайғамбар соллаллоҳу алайҳи васалламнинг сўзлари: “Ҳар қандай тери ошланса, пок бўлади”. (Бу жумладаги) “айюмаа” (“ҳар қандай”) сўзи шарт ҳарфи бўлиб барча ошланган териларни ўз ичига олади ва у (терилар) пок бўлади. Шунга ўхшаб ул зот: “Ўлимтик терисининг ошланиши унинг покланишидир” дедилар. Яъни ошлаш уни поклайди. Шунга ўхшаб Маймунанинг ҳадисида Пайғамбар соллаллоҳу алайҳи васаллам ўтиб кетаётганларида олдиларидан қўйни судраб кетишгани айтилди. Бу қўй ўлимтик эди. Уни ташқарига (четга) ит ва бўриларга ташлаб юбориш учун судраб кетишди. Шунда Пайғамбар соллаллоҳу алайҳи васаллам айтдилар: “Унинг терисини олмайсизларми?” Улар: “У ўлимтик” дейишди. Маълумки, ўлимтик нажосатдир. Ул зот: “Уни сув ва акас (япроқлари) поклайди” дедилар. Бу (акас) ошлайдиган нарса бўлиб, маълум ўсимликдир. Бу (ҳадис) эса ўлимтик териси ошланганида пок бўлишига далолат қилади. Ундан сўйилган ҳайвоннинг терисидан фойдаланилганидек, фойдаланаверилади. Уламолар, Аллоҳ уларни раҳматига олсин, гўшти ейилайдиган ҳайвонлардан бошқаларнинг терисида ихтилоф қилишди. Масалан, бўри, йўлбарс ва шунга ўхшашларнинг териси ошланса покланадими йўқми? Баъзилар айтдики, комил суратда ошланса, пок бўлади. Чунки Пайғамбар соллаллоҳу алайҳи васалламнинг сўзлари ом (умумий)дир: “Ҳар қандай тери ошланса, пок бўлади”. Ҳамда: “Ўлимтик терисининг ошланиши унинг покланишидир” деган сўзлари. Баъзилар эса у покланмайди дейишди. Унинг ва сўйилиб (ейилиши) ҳалол бўлган ҳайвоннинг териси орасидаги фарқ шуки, ейилмайдиган ҳайвон териларининг нажосати айний (айнан) нажосатдир. Сўйиладиган ҳайвоннинг териларидаги нажосат эса ўткинчидир, чунки у фақат ўлим билан нажосатланади ва кийим каби бўлади: агар у нажосатдан тозаланса, пок бўлади. Бу фикр – гўшти ейилмайдиган ҳайвоннинг териси ошланиш билан покланмаслиги - ҳақиқатга яқинроқдир.11 Гўшти ейиладиган ҳайвон сўйилмасдан ўлса унинг териси ошланганидан сўнг пок бўлади. Бу (ҳадислар)нинг идишлар бобида зикр қилинишига сабаб шуки, терилардан меш каби идишлар ясалади.\nМуаллиф раҳимаҳуллоҳ идишлар бобидаги ҳадислар ичида қуйидагиларни зикр қилди.\nوعن أبي ثَعْلَبَةَ الخُشْنِيِّ رضي الله عنه، قال: قُلْتُ: يا رَسولَ الله، إنّا بِأَرْضِ قَوْمٍ أَهْلِ كِتَابٍ، أَفَنَأْكُلُ في انيَتِهمْ؟ قالَ: «لا تأكلُوا فيهَا، إلا أنْ لا تَجِدُوا غَيْرَها، فَاغْسِلُوهَا، وَكُلُوا فيها» متفق عَلَيْه.\nوعن عِمْرانَ بنِ حُصَيْنٍ رضي الله عنهُ: أنَّ النبي صَلّى الله عَلَيْهِ وَسَلّم وأصحابه توضَّئوا من مزادةِ امرأةٍ مشركةٍ. متفق عليه. في حديث طويلٍ.\nوعن أنس بن مالك رضي الله عنه: أنَّ قَدَحَ النبيِّ صَلّى الله عَلَيْهِ وَسَلّم انْكَسَرَ، فاتّخَذَ مَكَانَ الشّعْبِ سَلْسَلَةً مِنْ فِضَّةٍ. أَخْرَجَهُ البُخَارِيُّ.\n18. Абу Саълаба ал-Хушаний розияллоҳу анҳудан ривоят қилинади, у айтди: “Мен: “Эй Аллоҳнинг Росули, биз аҳли китобларнинг ерида яшаймиз. Уларнинг идишларидан (овқат) еяверайликми?” деб сўрадим. Ул зот: “Улардан еманглар, магар бошқа идиш топилмаса, уларни ювиб еяверинглар” дедилар. Муттафақун алайҳ.\n19. Имрон ибн Ҳусайн розияллоҳу анҳудан ривоят қилинади, Пайғамбар соллаллоҳу алайҳи васаллам ва унинг саҳобалари (мушрика аёлнинг) чарм мешидан таҳорат олишди. Бу узун ҳадисни Бухорий ва Муслим ривоят қилишди.\n20. Анас ибн Молик розияллоҳу анҳудан ривоят қилинадики, Пайғамбар соллаллоҳу алайҳи васалламнинг қадаҳлари синганида, ул зот синиқ жойини кумуш сим билан ямаб қўйдилар. Буни Бухорий ривоят қилди.\nАбу Саълаба ал-Хушаний розияллоҳу анҳудан ривоят қилинади, у айтди: “Мен: “Эй Аллоҳнинг Росули, биз аҳли китобларнинг ерида яшаймиз. Уларнинг идишларидан (овқат) еяверайликми?” деб сўрадим. Ул зот: “Улардан еманглар, магар бошқа идиш топилмаса, уларни ювиб еяверинглар” дедилар. Аҳли китоблар – яҳудий ва насоролар. Уларнинг бундай номланишига сабаб, Аллоҳ Таоло уларга иккита Китоб нозил қилган: Таврот ва Инжил. Таврот она китоб бўлиб, Инжил Тавротнинг бўлагидир. Шунинг учун унда Тавротдаги шариатга кўп қўшимча йўқ. Аҳли китобларга нисбатан бошқа барча кофирлар ичида алоҳида ҳукмлар бор. Шулардан: уларнинг сўйган жонлиқларининг ҳалоллигидир. Яъни, яҳудий ва насоронинг сўйган жонлиғи ҳалол бўлиб, унда кароҳият йўқ. Бунинг далили – Аллоҳ Таолонинг сўзи: “Сендан уларга нима ҳалол қилинганини сўрашади. Уларга айт: “Сизларга пок нарсалар ҳалол қилинди. Шунингдек сизлар итларни ўргатганингизлардек ўргатилган йиртқичлар сизларга ов қилиб берган нарсалар …”” деган оятдан то: “ҳамда аҳли китобларнинг таоми ҳам сизларга ҳалол, сизларнинг таомингиз эса уларга ҳалол” оятигача. Ибн Аббос розияллоҳу анҳу айтди: “Уларнинг таоми сўйган жонлиғидир”. Бунинг яна далили шуки, Пайғамбар соллаллоҳу алайҳи васалламга бир яҳудий аёл Хайбарда қўй ҳадя қилганида ул зот уни едилар. Шунингдек бир яҳудий киши (Пайғамбар соллаллоҳу алайҳи васаллам ва ул зотнинг саҳоба)ларини арпа нони ва (нонга суртадиган) тахир, ҳиди ўзгарган ёғли таомга чақирган. Бу уларнинг, яъни яҳуд ва насороларнинг сўйган жонлиғи ҳалоллигига далил бўлади. Иккинчидан, уларнинг аёллари мусулмонларга ҳалолдир ва мусулмон эркак учун яҳудий ва насроний аёлга уйланиш жоиз бўлади. Аммо муслима аёлга эса кофир эркакка турмушга чиқиш ҳар қандай ҳолда ҳам ҳалол эмас. Айтишадики, насоролардан бири мусулмон кишига: “Қандай қилиб сизларга аёлларимизга уйланиш ҳалол бўлиб бизларга аёлларингизга уйланиш ҳалол бўлмайди?” деб сўраганида, бояги мусулмон киши: “Тўғри. Биз аёлларингизга уйланамиз, чунки биз ўз пайғамбаримизга ва сизларнинг пағамбарингизга иймон келтирамиз. Сизлар эса ўз пайғамбарларингизга иймон келтириб бизнинг пайғамбаримизга иймон келтирмайсизлар” деб жавоб берди. Шунда (ҳалиги насроний одам) мот бўлди. Ҳар қандай ҳолда бу яҳудий ва насронийларга тегишли ҳукмлардандир. Учинчидан, аҳли китоблар билан зимма (аҳд) боғланади. Яъни, биз улар билан зимма боғлаб (зиммамизга олиб) уларни ўз юртларимизда қолдирамиз. Улар жизя тўлайди, биз эса уларни ҳимоя қилиб қўриқлаймиз. (Ушбу ҳолда) биз ҳеч кимга уларга тажовуз қилишга имкон бермаймиз. Аҳли китобларга бошқа кофирлар (ушбу зимма ҳукмида) кирадими? Уламолар орасида бу борада иккита фикр бор. Тўғрироғи шуки, кофирларнинг ҳаммаси шартнома (аҳд)га келишишда бир хил бўлгани каби зимма боғлашда ҳам бир хилдир. Агар шунга ҳожат бўлса, биз кофирлар билан аҳд боғлашимиз мумкин. Аҳдлашилган (кофир)нинг қони ва моли сақланган бўлиб, унга тажовуз қилиш ҳаром бўлади. Шунинг учун Пайғамбар соллаллоҳу алайҳи васаллам: “Ким аҳдлашилган (кофир)ни ўлдирса, жаннатнинг ҳидини сезмайди” дедилар.12\nКофирларнинг идишлари бизга ҳалолми, йўқми? Абу Саълаба ал-Хушаний розияллоҳу анҳу Росулуллоҳ соллаллоҳу алайҳи васалламдан бу ҳақда: “Уларнинг идишларидан еяверайликми” деб сўради, яъни лаганлари, қозонлари ва бошқаларидан. Ул зот айтдиларки: “Йўқ, ундан емангизлар, магар бошқасини топмасангизлар, ўша идишни ювиб ундан еяверингизлар”. Пайғамбар соллаллоҳу алайҳи васаллам бу (идишлари) нажосат бўлгани учун эмас, балки фақат у (кофир)ларга аралашмаслик учун қайтардилар. Чунки агар у нажосат бўлганида эди, бошқасини тополмаслигимиз шартини қўймаган бўлардилар. Агар нажосат бўлганида: “Уни ювинглар” дердилар ва бошқасини тополмаслигимизни шарт қилмасдилар. Чунки ювиш уни поклайди. (Ул зотнинг қайтариқларига сабаб) фақат (кофирлар) билан кўп аралашмаслигимиз учундир. Уларнинг идишларидан биз есак, улар бизларнинг идишларимизда ейишса, биз аралашган инсонларга ўхшаб қоламиз. Инсонга кофирлар билан аралашишдан иложи борича узоқ бўлиш вожибдир, чунки улар нажасдир. Киши улар билан кўп ўтирмаслиги керак, магар бунга ҳожат ёки зарурат бўлмаса. Бу ҳадисдан биз оладиган хулоса шуки, биз кофирларнинг идишларидан овқат емаймиз, магар бошқасини топмасак, уларни ювиб улардан еяверамиз, худди Пайғамбар соллаллоҳу алайҳи васаллам айтганлари каби. Кейин (Ибн Ҳажар) Пайғамбар соллаллоҳу алайҳи васаллам ва ул кишининг асҳоблари мушрика аёлнинг чарм идишидан таҳорат олишгани ҳақидаги Имрон ибн Ҳусайн розияллоҳу анҳунинг ҳадисини келтирдилар. “Мизада” ибораси бири иккинчисига киргизилган иккита чармни ифодалайди. Шунда у сувни ўз ичига сақлайдиган катта мешга айланади. Бу ғариб бир қиссада айтилган. Пайғамбар соллаллоҳу алайҳи васаллам ва асҳобларида сув тугаб қолган эди. Шунда Пайғамбар соллаллоҳу алайҳи васаллам икки кишини сув излашга юбордилар. Улардан бири Али ибн Абу Толиб бўлганди. Бу икки киши мешда сув олиб келаётган бир аёлни топишди. Улар бу аёлдан сув ҳақида сўрашди. У: “Мен кеча ушбу соатда турган жойда (сув бор эди)” деди. Улар иккови (у масофадаги) сувни узоқ деб билишди, сўнгра ундан Росулуллоҳ соллаллоҳу алайҳи васаллам олдиларига боришини талаб қилишди. У Росулуллоҳ соллаллоҳу алайҳи васаллам олдиларига келди. Ул зот мешни туянинг устидан туширтириб жуда кўпчилик бўлган асҳобларига ундан ичишга ва туяларни суғоришга буюрдилар. Улар ичишди ва суғоришди, бироқ мешдаги сувдан бирон нарса камаймади. Бу аёл ўз қавмига қайтди. У ўз қавмига ҳайратда қайтди: (сувдан ичдан) қавм кўпчилик бўлганига қарамай мешдан ҳеч нарса камаймаган эди. Уларнинг барчаси (ўша сувдан) ичиб (ҳайвонларини) суғоришди. Ўша аёл ўз қавмига қайтиб уларга: “Мен сизларга одамларнинг энг сеҳргари ёки пайғамбар олдидан келдим” деди. Муҳими шуки, Пайғамбар соллаллоҳу алайҳи васаллам ва ул зотнинг асҳоблари бу мешдан таҳорат олишди. Мушрикларнинг сўйганлари ҳаром, улар сўйган ҳайвонларнинг териси ўлимтик териси кабидир. Лекин ўша меш ошланган эди. Шунинг учун муаллиф бу ҳадисни ўлимтикнинг териси ошланса пок бўлишини ва шу билан (терига теккан) сув, гарчи ўзгарса ҳам, нажас бўлмаслигини баён қилиш учун (бу ерда) келтирди. Сўйилган нарсанинг териси ошланганда пок бўлиши ҳақдир, гарчи ўлимтикнинг териси ёки сўйилиши ҳалол бўлмаган кишининг сўйган ҳайвон териси бўлса ҳам. Кейин муаллиф Росулуллоҳ соллаллоҳу алайҳи васалламнинг ходими Анас ибн Молик розияллоҳу анҳунинг ҳадисини зикр қилди. Пайғамбар соллаллоҳу алайҳи васаллам Мадинага келганларида Анас ўн ёшарча эди. Анаснинг онаси уни Росулуллоҳ соллаллоҳу алайҳи васалламга олиб келиб: “Эй Аллоҳнинг Росули, бу Моликнинг ўғли Анас, сизга хизмат қилади” деди. Шунда ул зот Анасни ўпиб (ёки уни ходим сифатида қабул қилиб) айтдилар: “Аллоҳим, унинг умрини узоқ қил, фарзандларини кўпайтир, молига барака бер”. Аллоҳ унинг умрини узоқ қилди, ҳатто у киши энг охирги вафот этган саҳобийлардан бўлди. Аллоҳ унинг фарзандларини мўл қилди, ҳатто улар юздан ошди. Ҳамда унинг молига барака берди, ҳатто айтишдики, Пайғамбар соллаллоҳу алайҳи васалламнинг дуолари баракасидан унинг икки боғи бўлиб ҳар йилда икки марта ҳосил берарди. Муҳими шуки, Анас ул зотга хизмат қиларди. (Бир куни) Пайғамбар соллаллоҳу алайҳи васалламнинг қадаҳлари икки бўлакка синиб кетганида ул зот қадаҳни ямаб синиқ жойнинг ўрнига кумушдан сим қилиб қўйдилар. Яъни, кумуш сим билан ямаб қўйдилар. Бу (ҳадис) озгина кумуш идишда бўлишининг ҳеч қиси йўқлигига далолат қилади. Бунга хилоф равишда ҳаммаси кумушдан бўлган идишдан ичиш ҳаромдир. Лекин боғлаш учун озгина (кумуш) бўлса, ҳеч қиси йўқ. Росулуллоҳ соллаллоҳу алайҳи васалламнинг бу ишларида муҳим иқтисодий қоида борки, шояд биз унга амал қилсак: агар бир нарса синса, ёки кийим йиртилса, уни ислоҳ қилиш мумкин бўлса, ҳозирда баъзи исрофгарлар қилгани каби ташлаб бошқа янгисини олмасдан уни тўғрилаш суннат бўлади. Нарсани ислоҳ қилиш, тузатиш ва ишлатиш суннатдир. Бу иқтисод – тежамкорлик. (Дунё ишларида) иқтисоддан устун нима бор? Бу ҳадис иқтисоднинг аслидир: агар молни тузатиш ва ундан фойдаланиш имкони бўлса, бу суннат бўлади. Ҳозирда эса, минг афсуски, сайёра (мошина)га бирон бир кичик зиён етса, инсон уни ярим қийматга сотиб юборади-да уни тузатмайди. Унинг пулига эса янгисини сотиб олади. Баъзан янги (мошинанинг) пули учун қарз ҳам олади. Аллоҳдан ҳидоят сўраймиз. Балки гоҳо янги модел (тур, нав) чиқса, уни сотиб олиб аввалгисини тарк қилади. Ваҳоланки, у яхши эди. Бу эса Аллоҳ Азза ва Жалла яхши кўрмайдиган исрофга киради. Аллоҳ тавфиқ берувчидир.\nعن أنس بن مالك رضي الله عنه قال: سُئِلَ رَسُولُ الله صَلّى الله عَلَيْهِ وَسَلّم عَنِ الخَمْرِ: تُتّخَذُ خَلًّا؟ فقال: «لا» أخْرَجَهُ مسلمٌ والتِّرْمذي وقَالَ: حَسَنٌ صحيحٌ.\nوعنه رضي الله عنه قال: لَمّا كان يَوْمُ خَيْبَر، أَمَرَ رَسُول الله صَلّى الله عَلَيْهِ وَسَلّم أبا طَلْحَةَ، فَنَادَى: «إنَّ الله ورَسُولَهُ يَنْهَيَانِكُمْ عَنْ لُحُومِ الْحُمُرِ الأهْلِيّةِ، فإنها رِجْسٌ» متفق عليه.\n21. Анас ибн Молик розияллоҳу анҳудан ривоят қилинади: “Росулуллоҳ соллаллоҳу алайҳи васаллам хомр (маст қилувчи ичимлик)дан сирка тайёрлаш мумкинми, деб сўрашди. Ул зот: “Йўқ” дедилар”. Бу ҳадисни Муслим ва Термизий ривоят қилишди, Термизий: “Ҳасан-саҳиҳ” деди.\n22. Яна Анас розияллоҳу анҳудан ривоят қилинади: “Хайбар(даги воқеа) куни Росулуллоҳ соллаллоҳу алайҳи васаллам Абу Талҳага буюрдилар-да, у нидо қилди: “Аллоҳ ва Унинг Росули сизларни уй эшагининг гўштидан қайтармоқда, чунки у ифлосдир””. Муттафақун алайҳ.\nҲофиз Ибн Ҳажар раҳимаҳуллоҳ “Булуғул-маром” китобида: “Нажосатни йўқотиш ва унинг баёни” боби” дедилар. Нажосат шариатда ифлос бўлиб ундан покланиш вожиб бўлган нарсадир. Нарсалар аслида пок ва ҳалолдир. Бу икки қоидани илм толиби билиши лозим, чунки унинг устига ҳисобсиз масалалар қурилади. Сенга инсон ҳар қандай нарса бўлса ҳам уни: “Ҳаром” деса. Унга: “Бунинг далили нима?” деб айт. Акс ҳолда у ҳалол бўлади. Инсон сенга ҳар қандай нарса бўлса ҳам, уни: “У – нажас” деса, унга: “Бунинг далили нима?” деб айт. Акс ҳолда у пок бўлади. Магар ибодатлар ундай эмас - токи улар шариатда борлигининг далили қоим бўлмагунича уларнинг асли монеълик (ибодатни ман қилиш, унинг жоиз бўлмаслиги)дир. Чунки Пайғамбар соллаллоҳу алайҳи васаллам: “Ким бизнинг бу ишимизга унда бўлмаган нарсани янгилик киритса, у рад қилинган”13 дедилар. (Бу ерда) дин иши мурод қилинган. Ким унда (динда) бўлмаган ишни янгилик қилиб киритса, у рад қилинган, бу (ибодат) ундан қабул бўлмайди, бунинг устига у гуноҳкор бўлади. Аммо ибодат бўлмаган муомалот, манфаатлар ва бошқалар аслида ҳалол ва покдир, магар далил унинг тескарисига далолат қилмаса. Кейин муаллиф раҳимаҳуллоҳ айтди: “Анас ибн Молик розияллоҳу анҳудан ривоят қилинади: “Росулуллоҳ соллаллоҳу алайҳи васалламдан хомр (маст қилувчи ичимлик)дан сирка тайёрлаш мумкинми, деб сўрашди. Ул зот: “Йўқ” дедилар”. “Хомр” деб лаззат билан маст қилувчи ҳар қандай нарсага айтилади. Чунки хомр шундай ичимликки, инсон уни ичса, лаззати ошиб, қувониб маст бўлади, ҳатто гўёки подшолардан бир подшо, вазирлардан бир вазирдек бўлиб қолади. Худди жоҳилият шоири айтганидек: “Биз уни ичамиз, у эса бизларни подшолар ҳолатида тарк қилади”. Бу Росулуллоҳ соллаллоҳу алайҳи васаллам амакилари Ҳамза ибн Абдулмуттолиб розияллоҳу анҳунинг олдиларига хомр ҳаром бўлишидан илгари келганларида Ҳамза маст бўлиб ул зотга айтганлари кабидир: “Сизлар фақат отамнинг қуллари эмасмисизлар?” Бу гапни айтганларида у киши (Ҳамза) маст эдилар. Билгинки, хомр бирон бир муаййян нарсага хос эмас. Яъни у (фақат) узумдан, ёки хурмодан, ёки арпадан, ёки бошқадан (қилинган) бўлмай, балки қайси навдан бўлса ҳам маст қилган ҳар қандай нарса хомр бўлиб, у эса Китоб, Суннат ва мусулмонларнинг ижмоси билан ҳаромдир. Кимки мусулмонлар ичида яшаб унинг ҳаромлигини инкор қилса, муртад (диндан қайтган) кофирдир, унинг қони ҳалол бўлади. У тавбага ва хомрнинг ҳаромлигига иқрор бўлишга буюрилади, акс ҳолда қатл қилинади. Бундан кейин уламолар, Аллоҳ Таоло уларни раҳматига олсин, у (хомр) бавл (сийдик), ахлат, эшакнинг тезаги ва шунга ўхшаш нарсалар каби нажосатми ёки пок бўлган ҳаром нарсами, деб ихтилоф қилишди. Биз ҳозир айтган қоидага биноан уни нажосат деган кишига айтамизки: “Далил қани?” “У ҳаром, бунда шак йўқ”. Лекин уни нажосат деган кишига биз: “Далил қани?” деб айтдик. Воқеликда хомрнинг нажосатлигига далил йўқ. Бу (масалада) мавжуд бўлган энг катта нарса Аллоҳ Таолонинг сўзидир:\n“Эй иймон келтирганлар. Маст қилувчи нарса, қимор, бутлар ва фол очадиган ўқлар фақатгина шайтон амалидан бўлган ифлос нарсадир. Ундан узоқ бўлинглар, шояд нажот топсангизлар” (Моида: 90). Рижс – нажосатдир, чунки Аллоҳ Таоло (Анъом: 145):\n“Айт, менга ваҳий қилинган нарса ичида овқатланишга ҳаром бўлган нарсани топмаяпман, магар ўлимтик, ёки оққан қон, ёки тўнғиз гўшти ундай эмас (ҳаромдир). У рижсдир”, яъни, нажасдир.14 Аммо ушбу (Моида сурасининг) оятида (хомрнинг нажаслигига) далил йўқ, чунки Аллоҳ Таоло хомрни қимор, бутлар ва фол ўқлари билан бирга зикр қилди. Бу (охирги) уч нарса иттифоқ билан нажас эмасдир. Бу уч нарса нажас бўлмай, қандай қилиб улар билан бирга бир умумий хабарда зикр қилинган нарса нажас бўлсин? Шунингдек, Аллоҳ Таоло: “Шайтон амалидан бўлган рижс” деди. Бу эса амалий рижс (ифлослик)дир, моддий рижс эмас. Модомики (унинг нажаслигига) далил бўлмаса, унинг асли покликдир. Сўнгра айтамизки, хомр ҳаром қилинганида мусулмонлар уни Мадина кўчаларига тўкиб юборишди. Агар у нажосат бўлганида уни кўчаларга тўкишмасди, чунки нажас сувни одамлар йўлларига ва кўчаларига тўкиш жоиз эмас. Бундан ташқари, хомр ҳаром қилинганида Пайғамбар соллаллоҳу алайҳи васаллам идишларни ундан (хомрдан тозалаб) ювишга буюрмадилар. Агар у нажас бўлаганида эди, идишларни ювишни уларга буюрган бўлардилар, чунки улар идишларни тезда (бошқа нарсаларга) ишлатишарди. Шунинг учун уй эшаги(нинг гўшти) ҳаром қилинганида Пайғамбар соллаллоҳу алайҳи васаллам (эшак гўшти теккан) идишларни ювишга буюрдилар, чунки у нажасдир. Яна қўшимча, “Саҳиҳ Муслим”да собит бўлганки, бир киши Росулуллоҳ соллаллоҳу алайҳи васаллам олдиларига ичида маст қилувчи ичимлиги тўлдирилган катта меш билан келиб уни Росулуллоҳ соллаллоҳу алайҳи васалламга ҳадя қилди. Бу киши унинг ҳаром қилинганлигини билмасди. Пайғамбар соллаллоҳу алайҳи васаллам унга: “У ҳаром қилинганини билмайсанми?” дедилар. Ҳаром нарсани қабул қилиш эса мумкин эмас. Шунда бояги киши у (меш)ни ушлаб қолди. Бир саҳобий у билан сирлашиб унга: “Уни сотиб юбор” деди. Пайғамбар соллаллоҳу алайҳи васаллам унга: “Нима ҳақида сирлашяпсан?” дедилар. У: “Мен уни сотиб юбор дедим, эй Аллоҳнинг Росули” деди. Шунда ул зот: “Дарҳақиқат, Аллоҳ бирон бир нарсани ҳаром қилган бўлса, унинг пулини ҳам ҳаром қилди” дедилар-да, уни сотишдан ман қилдилар. Ҳалиги киши мешнинг оғзини очиб хомрни Пайғамбар соллаллоҳу алайҳи васалламнинг ҳузурларида тўкиб юборди. Ул зот эса унга идишни ювишга ҳам буюрмадилар, уни мажлисларида тўкишдан ҳам қайтармадилар. Бу эса хомр нажосат эмаслигига далолат қилади, гарчи кўпчилик уламолар уни нажосат дейишса ҳам.15 Лекин:\n        \n“Агар бирон нарсада тортишсангизлар, Аллоҳ ва Унинг Росулига мурожаат қилинглар” (Нисо: 59).\n         \n“Нимада ихтилоф қилсангизлар, унинг ҳукми Аллоҳдадир” (Шўро: 10). Ҳақиқат шуки, у нажосат эмас, лекин унинг ҳаромлигига шубҳа йўқ. Шунга биноан бугунги кунда ичида алкогол кўп миқдорда бор дейилган атирлар нажосат эмас. Агар инсон уни кийимига сепса, намоз ўқиши мумкин. Лекин шак-шубҳа йўқки, ундан узоқ бўлиш авлороқдир. Чунки Аллоҳ Таолонинг сўзи умумийдир: “Ундан узоқ бўлинглар”. Бироқ биз уни (ушбу атирларни ишлатишни) ҳаром демаймиз, чунки Аллоҳ Таолонинг: “Ундан четланинглар” деган сўзидан мурод “уни ичишдан четланинглар” бўлиши мумкин. Унинг иллатини кўрсатиш бунга далил бўлади, у эса Аллоҳ Таолонинг қуйидаги сўзи: “Шайтон фақат сизларнинг орангизда хомр ва қимор билан адоват ва нафрат уйғотмоқчи бўлади”. Бу эса шунчаки сепиб қўйиб ёки суртиб уни ишлатиш билан содир бўлмайди. Лекин инсон ундан эҳтиёт бўлиб ичида алкогол бўлган атирларни ишлатмайди, магар ҳожат бўлса ишлатади, масалан, ярани дезинфекция қилиш ва шунга ўхшаш мақсадда. Аммо бирон нарса ачиб хомр бўлиб қолса, устига кўпроқ ачитадиган нарса сепиб ундан сирка тайёрласак бўладими йўқми? Муаллиф зикр қилган ушбу ҳадисда ундан сирка тайёрлаш мумкин эмаслигига далил бор. Хомрнинг аломати унинг ачиб қайнашидир. Масалан, узум шарбати тайёрланиб бир неча иссиқ кун ўтса, уни ҳаракатга тушиб (кўпириб) кўтарилганини кўрасан. Бу эса унинг хомр бўлганлигига далил бўлади. Баъзан унга бир модда сепиб қўйилади-да, у хомрни тинчлантириб унинг маст қилиш хусусиятини йўқотади. Бу иш жоизми, йўқми? Унинг жавоби ушбу ҳадисда келгани каби: “Бу жоиз эмас”. Лекин уни нима қиламиз? Уни кўчага қуйиб юборамиз.16 Муаллиф раҳимаҳуллоҳ хомр нажосат дегувчи кўпчилик уламоларга эргашиб бу ҳадисни “Нажосатни йўқотиш ва унинг баёни” бобида келтирди. Ҳақиқат эса сизлар (юқоридаги) баёндан эшитганингиз ва тушунганингиз каби: у ҳиссий нажосат эмас. Аллоҳ билгувчироқдир.\nМуаллиф раҳимаҳуллоҳ “Нажосатни йўқотиш ва унинг баёни” бобидаги ҳадислар ичида қуйидагиларни келтирди.


АҚШ Ўзбекистонга ёрдам беришда давом этяпти\n02 март 2021, Тошкент вақти: 19:10\nДилнаво АҚШ ҳукумати томонидан молиялаштириладиган Жамоатчилик ва инсонпарварлик ёрдами дастурининг ўзбекистонлик етим ва ногирон болалар учун тақдим этган кўмагини топшириш маросими бўлди.\nТадбирнинг асосий ташаббускори АҚШнинг Ўзбекистондаги элчихонаси ҳузурида фаолият кўрсатадиган “Mom’s H.O.P.E” гуруҳидир.\nБолалар хурсандчилигига сабаб бўлган бу галги инсонпарварлик ёрдами ўйинчоқ ва кийим-кечаклардан иборат. Бу ёрдам Тошкентдаги 24-меҳрибонлик уйи, 100 ва 101-мактаб-интернатлар ҳамда “Экосан” халқаро жамғармаси ўртасида тақсимланади.\n24-меҳрибонлик уйи раҳбари ўринбосари Саломат Абдураҳмонованинг сўзларига кўра, халқаро ташкилотларнинг бу каби инсонпарварлик ёрдамларидан ташқари, муассасага ҳукумат томонидан ҳам эътибор берилади. Аммо бу эътибор меҳрибонлик уйи раҳбарининг шахсий ташаббуси орқасидангина амалга оширилади.\n“Ҳокимлик кийим-кечак, ўқув қуроллари билан таъминлаб туради. Аммо бу ёрдам сезиларли даражада эмас”, - деди С.Абдураҳмонова.\n100-мактаб-интернат раҳбари ўринбосари Дилфуза Маҳкамованинг билдиришича, АҚШ ташкилоти тақдим этган инсонпарварлик ёрдамидан мазкур муассасага 132 та футболка теккан. Лекин бу ёрдамлар етарли даража эмас. Интернатдаги мебеллар эскириб қолган. Дори-дармон етишмовчилиги мавжуд.


Тиш ювиш пастасини тўғри танлаш учун нималарга эътибор бериш керак? » Ўзбекистон янгиликлари – Zamin.uz\n, 05 2021, 09:01\n16 окт, 20:20 769 Ҳаёт тарзи\nТишлар соғлом, табассум гўзал бўлиши ва оғиздан бадбўй ҳид анқимаслиги учун доимий равишда тиш ювиш пасталаридан фойдаланиш муҳим. Аммо исталган натижага эришиш учун кўр-кўрона харид қилмаслик, муҳим жиҳатларга эътибор қаратиш даркор.\nТиш ювиш пастасининг танланишига турли омиллар: ҳиди, ранги ва ҳатто ўрам дизайни ҳам таъсир қилиши мумкин. Аммо аксарият ҳолларда биз энг асосий функционал мезонга аҳамият бермаймиз. Тиш ювиш пасталари аслини олганда оғиз бўшлиғи гигиенасини сақлаш учун мўлжалланган, аммо шу билан бирга шифобахш ва профилактик таъсир кўрсатиши ҳам мумкин. Бугунги кунда ҳар бири ўзига хос хусусиятга эга бўлган ва таркибида муайян элементлар мавжуд бўлган кўплаб тиш ювиш пасталарини топиш мумкин.\nТанлов қилишдан аввал стоматолог билан маслаҳатлашган маъқул. Кўрикдан кейин шифокор тиш ва милкларингиз қандай аҳволда эканини аниқлаб, зарурий чораларни танлайди. Аммо сизни айнан нима сизни безовта қилаётганини аниқ билган тақдирингизда ушбу воситани мустақил равишда ҳам танласангиз бўлади.\nГигиеник тиш ювиш пастаси\nГигиеник тиш ювиш пастаси тиш ва милкларида яққол муаммо бўлмаганлар учун тўғри келади. Таркибида даволаш хусусиятига эга бўлган компонентлар бўлган бу каби воситалар оғиз бўшлиғи ва тишларни тозалайди, уларнинг ялтирашига ҳисса қўшади. Ҳар куни фойдаланиш учун мўлжалланган мазкур тиш ювиш пасталари таркибида карбонат кальций, глицерин, натрий тузи, лурилсулфат натрий, сув, шунингдек, консервантлар мавжуд бўлади.\nПрофилактик-даволовчи тиш пасталари\nПрофилактик-даволовчи тиш пасталари тиш тўқималари, периодонт ёки оғиз бўшлиғининг шиллиқ қаватига таъсир қилади. Мазкур воситалар гигиеник пасталар билан солиштирганда бир нечта хусусиятларга эга ҳисобланади. Улар орасида яллиғланишга қарши хусусиятга эга бўлган, тинчлантирадиган ва мустаҳкамловчи биологик фаол қўшимчалар, экстрактлар, ўсимликлар, фермент ва тузлар бор.\nАнтисептик хусусиятга эга тиш ювиш пасталари\nШифокор оғиз бўшлиғи, парадонт ҳужайраларида яққол муаммолар кўзга ташланишини аниқласа, таркибида антисептик, ферментлар ва минерал элементлар бор бўлган яллиғланишга қарши, витаминлар, антиоксидант ва шифобахш гиёҳ бор пасталардан фойдаланишни тавсия қилади. Ушбу компонентлар табиий моддалар алмашинувини тиклаш, милклардаги муаммолар, оғиз ҳидланишини бартараф қилиб, ҳужайралар регенерациясини жадаллаштиради. Мойчечак, мармарак ва яшил чой экстрактлари яллиғланишнинг олдини олиши унга барҳам бериши мумкин.\nОқартирувчи тиш ювиш пастаси\nШифокорлар тишдаги тош ва пигментлардан шикоят қилаётган беморларга «абразив», яъни оқартирувчи тиш ювиш воситаларини тавсия қилади. Бундай пасталар тиш юзасидаги бактерия ва пигментацияларни механик йўқ қилиш орқали самара беради. Ичимлик содаси, денгиз тузи ва кремний диоксиди ҳам оқартирувчи хусусиятга эга ҳисобланади. Тиш эмалига жиддий зарар етказиши мумкинлиги сабабли эса бундай тиш пасталаридан ҳар куни фойдаланмаслик керак. Улардан ҳафтада 1-2 марта фойдаланишнинг ўзи кифоя.\nДжинси кийимлар сифатини йўқотмаслик учун қандай ювиш керак: 5 та муҳим қоида 29 сен, 16:00\nЎтириб ишлайдиганлар саломатлигини сақлаш учун нималарга эътибор бериши керак? 15 мая, 09:29\nТиш оғриғи, аллергия ва чой даъво бўладиган яна учта касаллик 26 янв, 15:37\nСирли душман: Нима учун тиш ковлагичдан фойдаланмаслик керак? 15 дек, 07:00\n"Реал" Винисиус ва Йовичнинг голлари эвазига ғалаба қозонди 05 дек, 09:00 0\n"Интер"га учралган мағлубиятдан сўнг Моуриньо ҳужумдаги шогирдларини танқид қилди 05 дек, 08:33 0\nЛа Лига. «Барселона» ўз майдонида «Бетис»га ютқазди 05 дек, 08:15 1\nЎзбекистонда ноябрь ойида ўрнатилган фоторадарлар тўғрисида маълумот берилди 05 дек, 07:52 102\nАКТ вазири Қозоғистон компанияларига таклиф билан чиқди 05 дек, 07:00 247\n"Пахтакор" мураббийи учун бугунги финал жамоадаги охирги ўйинми? - Питер Хюистра 05 дек, 02:20 567\nРўзиқул Бердиев ўйин борасида ўз фикрларини билдириб ўтди 05 дек, 00:45 675\n"Рома" ўз майдонида "Интер"га йирик ҳисобда ютқазди, Шомуродов тўлиқ ўйнади 05 дек, 00:42 687\nСапёрлар Эрдўған иштирокидаги митингда портловчи қурилмани йўқ қилди 05 дек, 00:37 618\nБеларусь Украина ҳарбий вертолёти давлат чегарасини бузиб кирганини маълум қилди 04 дек, 22:52 680\nГемоглобинни қандай кўтариш мумкин ва бу нима учун керак? 04 дек, 22:16 536\nОққўрғонда ёш келин-куёв заҳарланиб вафот этгани айтилмоқда 04 дек, 21:38 1 020


11:11 / 17.02.2016\n«Реал» ҳужумчиси Криштиану Роналду ЕЧЛнинг нимчорак финалида «Рома»га қарши кечадиган ўйин олдидан журналистларга интервью берди.\nУндан журналистлар Месси тепган пеналти ҳақида сўрашган.\n«Лео нима сабабдан бундай йўл тутганини биламан, аммо сизларга билганимни айтмайман. Ўзингиз истаганингизча тахмин қилинг», дейди у бу саволга жавобан.\nЖурналистлар ундан Бэйл ва Бензема билан муносабатлари ҳақида ҳам сўрашган.\n«Мен «Манчестер Юнайтед» билан ЕЧЛда ғолиб чиққанман. Аммо ўшандаги жамоадошларим Фердинанд, Гиггз ва Скоулз билан иноқлашиб кета олмаганман. Биз шунчаки саломлашардик, қўл бериб кўришардик ва ишни давом эттирардик. Майдонда барчамиз жамоа манфаати учун ўйнаганмиз.\nКечки овқатни биргаликда қилиш, илиқ кўришиб, қучоқлашиш ҳеч нимани англатмайди. Биз агар Бэйл билан кечки овқатни менинг уйимда бирга қилсак, бунинг ортидан ўйинимиз яхшиланиб қолмайди. Биз профессионаллармиз», дейди футболчи иккинчи саволга жавобан.\nСобиқ футболчи: Месси ўз пенальтиси учун узр сўраши, мураббийи эса унга ҳайфсан бериши керак


Халқаро стандартларга мувофиқ бўлган сифат миллий инфратузилмасининг яратилиши мамлакатнинг жаҳон бозоридаги рақобатбардошлигини оширади ва инновацияларни жорий этиш, маҳаллий маҳсулотлар сифатини ошириш учун кенг имкониятлар очади.\nСтандартлар институти томонидан тадбиркорлар фаолиятини қўллаб қувватлаш, хусусий мулкни ҳар томонлама ҳимоя қилиш ва ишбилармонлик муҳитини сифат жиҳатидан яхшилаш мақсадида 600 га яқин ташкилот стандартлари (Тs) ўрнига тегишли Давлат стандартлари (O`z DSt) лойиҳалари ишлаб чиқилди. Жумладан:\nАмалдаги ташкилотнинг стандартлари (Ts)\nИшлаб чиқилган давлат стандарти\n“Идиш товоқ ювиш учун восита. Техникавий шартлар\n“Кукунсимон синтетик ювиш воситалари. Техникавий шартлар”;\n“Кукунсимон тозалаш воситаси. Техникавий шартлар”;\n“Қуртлар. Техникавий шартлар”;\n“Қовурилган писталар, ёнғоқлар ва нўҳот. Техникавий шартлар”;\n“Пишлоқли дудланган қаламчалари. Техникавий шартлар”;\n“Санитария – гигиеник мақсадлар учун мўлжалланган қоғоз ва қоғоз буюмлар. Техникавий шартлар”.\nПрезидентимизнинг 2018 йил 12 декабрдаги “Техник жиҳатдан тартибга солиш, стандартлаштириш, сертификатлаштириш ва метрология тизимларини янада ривожлантириш чора-тадбирлари тўғрисида”ги ПҚ-4059-сонли Қарорини ижросини таъминлаш мақсадида, қатор йўналишларда стандартлаштириш соҳасидаги маҳсулотнинг ягона талабларини белгилайдиган, Ўзбекистон Республикасининг давлат стандартлари халқаро талаблар билан уйғунлашган ҳолда ишлаб чиқилди.


Маҳмуд Мурадов XFN турниридаги сўнгги жангида ғалаба қозонди\n4 март, 2018, 06:50\nЎзбекистонлик яккакураш жанг санъатлари устаси Маҳмуд Мурадов (14-6, КО6) бугун XFN (X Fight Nights) турнирида жанг ўтказди. Чехиянинг Прага шаҳрида ўтган қарама-қаршиликда ҳамюртимизга бразилиялик 41 ёшли Эрвалдо де Оливейра (35-22-0) рақиблик қилди.\nҚизиқарли ва муросасиз кечган беллашувда Маҳмуд ўз ғалабасини тантана қилди. У иккинчи раундда рақибини техник нокаутга учратиб, чемпионлик камарларини ўзида сақлаб қолди.\nБундан олдин Маҳмуд Муродов ўтган йили декабрь ойида рингга чиқиб, чехиялик Томаш Пензни мағлуб этган ва XFN чемпионлик камарини қўлга киритган эди. Мазкур жанг унинг XFN (X Fight Nights) ташкилоти билан тузилган шартномасига кўра сўнггиси бўлган эди. Бу жангга қадар у XFN турнирида 3 та жанг ўтказиб, 2 та ғалаба ва битта мағлубият қайд этган.\nЭнди Маҳмуд Мурадов ўзининг фаолиятини Беллаторъда давом эттириш учун океанортига йўл олади. У 2017 йил декабрь ойида у ўтган йили бокс бўйича беш вазн тоифасининг собиқ жаҳон чемпиони америкалик кичик Флойд Мейвезерга тегишли бўлган The Money Team (TMT) клуби билан шартнома имзолаган ва ушбу клуб билан келишувга эришган биринчи ММА жангчиси деган номга сазовор бўлди.


3 май — Жаҳон матбуоти эркинлиги кунига бағишланган бу танловга 2016 йилнинг 31 мартидан 2017 йилнинг 31 мартигача — бир йил давомида газета ва журналларда чоп этилган, радио орқали эфирга узатилган ҳамда телевидениеда кўрсатилган ва интернет нашрларида берилган материаллар 2017 йилнинг 10 апрелигача қабул қилинади.\nТанлов ғолиблари учун қуйидаги мукофотлар таъсис этилган:\nўолиб махсус диплом, «Олтин қалам» кўкрак нишони, статуэткаси ва Ўзбекистон Республикасида белгиланган энг кам иш ҳақининг 200 баробари миқдорида пул мукофоти билан тақдирланади.\nЭнг яхши журналистик материал учун миллий мукофот (телевидение — 1, 2, 3-ўринлар);\nЭнг яхши журналистик материал учун миллий мукофот (радио — 1, 2, 3-ўринлар);\nЭнг яхши журналистик материал учун миллий мукофот (интернет-журналистика — 1, 2, 3-ўринлар).\nБиринчи ўринни олган ғолиблар диплом, «Олтин қалам» кўкрак нишони, статуэткаси ва энг кам иш ҳақининг 160 баробари миқдорида пул мукофоти билан тақдирланадилар.\nИккинчи ўринни олган ғолиблар диплом, «Олтин қалам» кўкрак нишони, статуэткаси ва энг кам иш ҳақининг 140 баробари миқдорида пул мукофоти билан тақдирланадилар.\nУчинчи ўринни олган ғолиблар диплом, «Олтин қалам» кўкрак нишони, статуэткаси ва энг кам иш ҳақининг 120 баробари миқдорида пул мукофоти билан тақдирланадилар.\nРағбатлантирувчи мукофотлар учун номинациялар:\nМазкур номинациялар ғолиблари диплом, «Олтин қалам» статуэткаси ва энг кам иш ҳақининг 50 баробари миқдорида пул мукофоти билан тақдирланадилар.\n«Олтин қалам» танлови ғолибларини мукофотлаш, шунингдек, уни ўтказиш билан боғлиқ сарф-харажатлар Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондининг молиявий кўмагида амалга оширилади.\nШунингдек, миллий ҳамкорлар ҳамда қатор халқаро ташкилотларнинг Ўзбекистондаги ваколатхоналари ва элчихоналар ҳам ўз рағбатлантирувчи мукофотларини таъсис этган (илова қилинади).\nМатбуот ва интернет материаллари асл нусхада ёки кўчирма нусхада тақдим этилиши лозим.\nмуаллифнинг тураржойи, уй ва иш телефонлари;\nТанлов ғолибларини тантанали мукофотлаш маросими 2017 йил 3 май — Жаҳон матбуоти эркинлиги куни «Туркистон» саройида ўтказилади.\nМукофот бир шахсга такроран берилмайди.\nМатериаллар «Олтин қалам» танловига деб кўрсатилган ҳолда қуйидаги манзилга юборилиши лозим:\n100011, Тошкент шаҳри, Навоий кўчаси, 30-уй Ўзбекистон Журналистлари ижодий уюшмаси 3-қават.\nЎзбекистон Касаба уюшмалари Федерацияси Кенгаши:\nЎзбекистон Мустақил босма ОАВ ва ахборот агентликларини қўллаб-қувватлаш ва ривожлантириш жамоат фонди:\n«Соғлом она ва бола йили» Давлат дастури ижроси ёритилган энг яхши материал учун».\nХалқаро ҳамкорлар таъсис этган номинациялар\nБирлашган Миллатлар Ташкилотининг Ўзбекистондаги ваколатхонаси ахборот маркази:\n«Мамлакатда давлат ҳокимияти органларининг очиқлиги ва ҳисобдорлигини ошириш ҳамда жамоатчилик назоратини ривожлантириш масалалари ёритилган энг яхши таҳлилий материал учун».\n«USAIDнинг сил касаллигига қарши кураш дастури доирасида сил касаллигининг олдини олиш ва даволаш масалалари ёритилган энг яхши материал учун».\n«Минтақавий мулоқот» халқаро ташкилоти (Словения):\n«Ўзбекистон ва АҚШ ўртасидаги дўстлик ва ҳамкорлик мавзусидаги энг яхши материал учун».\n«Замонавий «Ипак йўли»нинг иқтисодий салоҳияти ҳақидаги энг яхши материал учун»;\n«Ўзбекистоннинг хорижий мамлакатлар билан маданий-гуманитар алоқаларини мустаҳкамлаш (жумладан, Хитой билан) борасида олиб борилаётган ишлар ҳақидаги энг яхши материал учун»;\n«Ўзбекистон Республикаси ва Хитой Халқ Республикаси ўртасидаги дўстлик ва ҳамкорлик мавзуидаги энг яхши материал учун (икки мамлакат ўртасидаги дипломатик муносабатлар ўрнатилганлигининг 25 йиллиги муносабати билан)».\n«Softline» халқаро ўқув маркази (Россия Федерацияси):\n«Ахборот хавфсизлиги масалалари ёритилган энг яхши материал учун».\nМазкур рукндаги бошқа мақолалар: « Ободлик ва фаровонлик кўзгуси\tТадбиркорларга янги имтиёз ва имкониятлар »


Собиқ бош вазир юзлаб одамларнинг ўлимида...\n12.04.2021 13:43 0 2102\nФранция пойтахти Парижда Ироқнинг собиқ бош вазири Одил Абдул Маҳдийга қарши даъво аризаси рўйхатга олинди. Собиқ арбоб қатлиомда айбланмоқда. Бу ҳақда даъвогарларнинг адвокати Жессика Финель матбуотга маълум қилди.\nСобиқ бош вазирга қарши даъво аризаси Ироқда 2019 йили рўй берган оммавий норозилик намойишлари билан боғлиқ. Икки йил аввалги аксилҳукумат намойишларда 600 га яқин одам ҳалок бўлган, минглаб киши жароҳатланган. Париж маҳкамасига ариза билан мурожаат қилган даъвогарларнинг яқинлари ҳам намойишларда вафот этган, яна айримлари бедарак йўқолган.\nАдвокат Ж.Финелнинг таъкидлашича, Ироқ конституциясига кўра фуқаролар ҳукумат сиёсатидан норозилигини намойишлар шаклида билдириши мумкин. Аммо 2019 йилги намойишлар шафқатсизлик билан бостирилган. Ҳуқуқ ҳимоячилари ва терговчилар кўп сонли одамларнинг ўлимига кучишлатар тизим вакилларининг ғайриқонуний ҳаракати, жумладан жанговар қуроллардан фойдалангани сабаб бўлган деб ҳисобламоқда.\nАдвокат Финель Ироқда икки йил аввал рўй берган фожиада ҳукумат раҳбари Одил Абдул Маҳдийни айблаган.\n«Бош вазир ваколат мажбуриятига қарамай, жиноятларни тўхтатиш бўйича керакли чора-тадбирларни кўрмаган. У мамлакатда хўжасизлик авж олишига йўл қўйиб берган, оқибатда эса ўлимлар сони кескин ошган», – дейди адвокат Ж.Финель.\nДаъвогарларнинг айнан Франция ҳуқуқ идораларига мурожаат қилгани бежиз эмас. Аввало, Франция халқаро ҳуқуқ меъёрларига кўра инсониятга қарши жиноятларни тергов қилиш ваколатига эга. Қолаверса, собиқ бош вазир Одил Абдул Маҳдий узоқ йиллар мазкур мамлакатда истиқомат қилган.\nОдил Абдул Маҳдий 2018 йил 25 октябрь куни Ироқ бош вазири курсисини эгаллади. Орадан бир йил ўтиб бутун мамлакат норозилик тўлқини домида қолди. Ишсизлик ва коррупция сабаб ўн минглаб ироқликлар кўчага чиқди. Намойишчилар ҳукуматдаги ўғри ва коррупционерлар истеъфо бермагунча норозилик акцияси давом этишини эълон қилди.\nНорозилик намойишлар тўлқинида бош вазир Одил Абдул Маҳдий ҳукумат таркибини қайта кўриб чиқиш, амалдорларнинг маошини камайтириш, ёшларни иш билан таъминлаш борасида амалий ҳаракатлар қилишга сўз берди. Аммо намойишлар давомида юзлаб одам ҳалок бўлгани, минглаб киши жароҳатлангани расмий ҳукуматга қарши кайфиятни янада кучайтирди. Бош вазир 2019 йил 1 декабрь куни истеъфо беришга мажбур бўлди.\nТаълим ва соғлиқни сақлаш тизимидаги камчиликлар, ичимлик суви ва электр энергияси таъминотидаги муаммолар ҳам ҳукуматдан жиддий чоралар кўришни талаб этади. Каттагина қисми «Ислом давлати» жангарилари томонидан вайрон этилган мамлакатни оёққа турғазиш учун катта ҳаракат ва улкан харажат лозим.\nАҳвол шу даражага етдики, оилавий анъаналар юксак қадрланган ва болапарварлиги билан тилга тушган Ироқда сўнгги пайтларда фавқулодда ҳолат кузатилмоқда: ота-оналар томонидан ўз фарзандини ўлдириш жинояти кўпайиб бормоқда.\nИроқ Одил Абдул Маҳдий\nҲодиса 25/04, 16:24\nШифохонадаги ёнғинда ҳалок бўлганлар сони 82 кишига етди — Ироқ\nҲодиса 25/04, 09:54\nБағдоддаги шифохонада ковид беморлари фожиа қурбонига айланишди (видео)\nСпорт 29/03, 21:35\nЎзбекистон терма жамоаси Ироққа мағлуб бўлди


«Ўзбеккино» Миллий агентлиги «PROlogue» фестивалининг логотипи учун танлов эълон қилди\n«Ўзбекистон Республикасида 2015 йилда ёшларга оид давлат сиёсатини амалга оширишга қаратилган қўшимча чора-тадбирлар Дастури» ижросини таъминлаш мақсадида «Ўзбеккино» Миллий агентлиги ҳамкор ташкилотлар билан бирга «PROlogue» – ёш киноижодкорлар томонидан суратга олинган қисқа метражли фильмлар Республика фестивалини ташкил этиш бўйича ишларни давом эттирмоқда.\n«Ёшлар ҳафталиги» доирасида 2015 йилнинг 16-21 ноябрь кунлари ўтказилиши режалаштирилган «PROlogue» фестивалини танитиш, тарғибот ва ташвиқот ишларини олиб бориш мақсадида «Ўзбеккино» Миллий агентлиги тадбир логосини ишлаб чиқиш бўйича танлов эълон қилади. Бу ҳақда агентлик сайтида маълум қилинган.\nМазкур танловда барча хоҳловчилар иштирок этиши мумкин. Ғоялар ва лойиҳалар орасидан энг яхшиси саралаб олинади ҳамда ғолиб рағбатлантирилади. Танлов натижалари «Ўзбеккино» Миллий агентлиги расмий веб-сайтида эълон қилинади.\nИжодий ишлар 2015 йил 1 августга қадар prologue@uzbekkino.uz манзилига юборилиши лозим.


16 январ 2021, Тошкент вақти: 23:40\nҚасим-Жомарт Тоқаев, 9 июнь, 2019 йил, Нур-Султон\n* Қозоғистонда қарийб 30 йилда илк бор Нурсултон Назарбоевнинг номзоди қўйилмаган президент сайлови бўлди ва у қўллаган номзод 70 фоиз овоз олди.\n* Назарбоев шу йилнинг март ойида истеъфо бергач, унинг ўрнига президент вазифасини бажаришга киришган Қасим-Жомарт Тоқаев муддатидан аввал сайлов эълон қилди.\n* 7 номзод президентлик учун курашмоқда. Булардан бири - Тоқаев номзодини Назарбоев раҳбари бўлган партия илгари сурди. Сайловда айнан унинг ғалаба қозониши башорат қилинган.\n* Нур-Султон ва Олмаота шаҳарларида сайловни бойкот қилишга чақириғи билан юзлаб одам кўчага чиқди. 500 га яқин намойишчи, шу жумладан Озодлик ва бошқа хориж журналистлари, ҳуқуқ фаолларини полиция қисқа муддатга ҳибс қилди.\nМарказий сайлов комиссияси дастлабки натижаларга кўра, "Нур-Отан" партиясидан номзод Қасим-Жомарт Тоқаев 70 фоиздан ортиқ овоз олганини билдирди.\nРасмий маълумотга кўра, соат 18 га қадар сайловчиларнинг қарийб 73 фоизи овоз бериб бўлган.\nОвоз бериш участкалари эрталабки соат 7да очилди. Сайлов маҳаллий вақт билан кечки соат 8 га қадар давом этди. Шунингдек, мамлакат ташқарисида 65 та овоз бериш участкаси очилди.\nМарказий сайлов комиссиясига кўра, расмий натижалар эса 11 июндан кеч қолмай, эълон қилинади.\nАйни пайтда, қатор ахборот воситалари журналистлари ва ҳуқуқ фаоллари овоз бериш участкаларида қонунбузарликларга гувоҳ бўлганини хабар қилди.\nТАСС - Россия ахборот агентлигининг хабар қилишича, Нур-Султон шаҳрида овоз берган Қасим-Жомарт Тоқаев фуқароларни иқтисодий ва ижтимоий муаммолар ташвишга солиб турганини эътироф этган.\n"Айнан шу боис ҳам сайлов мамлакатни келгусида ким бошқариши, мамлакатимиз келажагини белгилаш учун жуда яхши имкониятдир", деган Тоқаев.\nЗеро, Тоқаевнинг ғалаба қозониши башорат қилинаётган сайловдан норози намойишчиларнинг асосий қисми шу шаҳардаги бош майдон - Астана майдонига йиғилган.\nҚуйида Озодлик радиоси қозоқ хизматининг сайловлардан ҳозирлаган жонли дастурини кўришингиз мумкин:\n9 июнь куни эрталабдан Олмаота марказида йиғилган юзлаб намойишчини полиция қўлга олди.\nНорозилар сайловларни ҳаққоний ўтказиш талаби билан қўлларида "Олға, Қозоғистон!", "Озодлик!" каби шиорларни кўтариб келишди.\nПолиция қўлга олган ўнлаб киши орасида Озодлик радиоси қозоқ хизмати мухбири ҳам бор эди. Уни қисқа муддат ичида озод қилишди.\nУ полиция машинасида кетаётган пайтда тасвирга олишга улгурган видеони қуйида томоша қилишингиз мумкин:\nҚозоғистон президенти лавозимга етти номзод даъвогарлик қилмоқда.\nБулар амалдаги президент, “Нур-Отан” партиясидан Қасим-Жомарт Тоқаев, “Буюк дашт бургутлари” республика жамоат бирлашмасидан Садибек Тугел, касаба уюшмалари Федерациясидан Амангелди Таспихов, “Ақ жол” партиясидан Дания Еспаева, “Ауил” партиясидан Толеутай Раҳимбеков, Қозоғистон Коммунистик халқ партиясидан Жамбил Ахметбеков ва “Миллат тақдири” бирлашган миллий-ватанпарвар ҳаракатидан Амиржан Косановдир.\n1991 йилдан бери мамлакатда ўтказилган президентлик сайловларининг бирортаси халқаро ташкилотлар томонидан эркин ва ҳаққоний, деб тан олинмаган.\nНурсултон Назарбоев истеъфо берганидан буён мамлакатда сиёсий ислоҳот ва одил сайлов сўрови билан қатор йирик намойишлар бўлиб ўтди.\nНамойишларни уюштирган кўплаб фаоллар қўлга олинди, жаримага тортилди ёки қамалди.\nҚозоғистонлик оналарни бирлаштирган гуруҳ эса мамлакатдаги иқтисодий-ижтимоий аҳволнинг яхшиланишини талаб қилиб, сўнгги ойлар ичида бир неча йирик кўча юришлари ва митинглар уюштирди.\nГарчи, истеъфо берган бўлсада, Назарбоев ҳануз ҳокимиятнинг муҳим бўғинлари назоратини қўлида ушлаб турибди.\nАсосан, газ ва нефтдан келган бойликка таянган Назарбоев ҳокимияти йиллар давомида фуқароларининг асосий ҳақлари бўлмиш - сўз эркинлиги, эътиқод ва сиёсий қарашларини кескин чеклагани учун танқид қилиб келинган.\nНурсултон Назарбоевга қизи - парламент спикери Дариға Назарбоева кўкрак нишонини қадамоқда, 6 июнь, 2019 йил


21:17Назорат учрашуви. "Насаф" "Шўртан"ни мағлуб этди 0 21:08Бугунги гол Левандовски учун юбилей натижалар ва шахсий рекордни келтирди 0 20:55Владимир Козак 27 ёшда! 3 20:50"Реал" Роберто Карлосни қандай қўлга киритган ёхуд футболчи алмашамизми? 0 20:45Бундеслига. “Боруссия Д” – “Герта” баҳсининг асосий таркиблари билан танишинг 0 20:42Самвел Бабаян бошчилигидаги "Чанчун Ятай" Пеллегринининг собиқ клубини мағлуб этди 5 20:35"Қўқон-1912" назорат учрашувида "Навбаҳор" устидан иродали ғалабага эришди 8 20:31Бундеслига. "Бавария" сафарда "Байер"ни мағлуб этди 7 20:30Бундеслига. “Лейпциг” бири киши кам бўлиб дуранг ўйнади, “Айнтрахт” уйда ютқазди ва яна бир баҳс ҳам тугади 0 20:05Шота Арвеладзе Туркияда қолиб кетган ўзбекистонликларга хайрия маблағи ажратди 5 19:56Назорат учрашуви. Қосимов гол урди, АГМК "Локомотив"ни мағлуб этди 2 19:50“Лейпциг” президенти Вернернинг “Челси”га ўтиши ҳақидани хабарга қандай изоҳлади? 8 19:35“Брешия” устози: “Балотелли ҳафсаламни пир қилди, унга бор эътиборимни бағишлагандим” 0 19:20Месси: “Бу жойни жуда соғингандим” 7 18:50Карикатура: Роналду 1 миллиард даромад кўрган илк футболчи 2


Bank tarixi | Turkiston Bank\nҲозирги вақтда банк барча асосий ва сифат кўрсаткичлари бўйича ижобий ўсиш тамойилига эга. Банкнинг янгиланган стратегияси юқори капитализацияни ва айни пайтда ишончлилик ва барқарорликни назарда тутади. Банкнинг ўз капитали бугунги кунда 26.5 млрд. сўмдан ошиб кетди.\nҲозида банк ўз акцияларининг 5.0 млрд. сўм миқдоридаги, хорижий инвесторлар учун мўлжалланган қўшимча эмиссиясини амалга оширди. Шуни қайд этиш лозимки, банк акциялари фонд биржаси листингида «А» тоифаси бўйича жойлаштирилди.\nБанк юқори даражадаги жорий ликвидлиликка, активларнинг изчил ўсиши ва уларни қоплашнинг барқарор манбаларига эга. Юқорида келтирилган маълумотларнинг барчаси «Standard & Poor's» халқаро рейтинг компанияси томонидан банк фаолиятига юқори рейтинг баҳоси берилиши ва унга В-/С рейтинги тақдим этилиши билан тасдиқланади.\nMatematik savol * 1 + 1 =


Қорақалпоғистон Республикаси. Замонавий газ ҳисоблагичларини ўрнатишда 110 минг сўм талаб қилинди - Истеъмолчилар ҳуқуқларини ҳимоя қилиш Агентлиги\nҚорақалпоғистон Республикаси. Замонавий газ ҳисоблагичларини ўрнатишда 110 минг сўм талаб қилинди\nИстеъмолчи С.М.Тахиатош тумани Абат Макан ОФЙда истиқомат қилади. Газ таъминоти идораси томонидан мазкур ҳудудга замонавий ҳисоблагичлар ўрнатила бошланганидан барча мамнун бўлди. С.М. хонадонида ҳам олдинги ҳисоблагич ўрнига янгиси ўрнатилди. Иш ниҳоясида кўрсатилган хизматлар учун 110 минг сўм олинди. Истеъмолчи олдинига бунга эътибор қаратмади, аммо бу хизматларнинг бепул бажарилиши кераклигини билгач газ таъминоти идорасига мурожаат қилди.Мурожаатлар эса жавобсиз қолаверди.\nШундан сўнг истеъмолчи жорий йилнинг 13 октябрь санасида Қорақалпоғистон Республикаси Монополияга қарши курашиш қўмитасининг ишонч телефонига мурожаат қилишга мажбур бўлди. Мурожаатни Қўмитанинг истеъмолчи ҳуқуқларини ҳимоя қилиш бўлими томонидан ўрганиб чиқиш вақтида истеъмолчидан ҳисоблагич қутичаси, алоҳида фильтр учун пул олинганлиги маълум бўлди.\nХусусан, “Энергия ресурсларини ҳисобга олишнинг автоматлаштирилган тизимини жорий этиш доирасида электр энергияси ва табиий газни ҳисобга олишнинг замонавий асбобларини ўрнатиш тартиби тўғрисида”ги низомнинг айрим бандларида, ҳисобга олиш приборларини, шунингдек улар ўрнатиладиган махсус шкафларни харид қилиш, шу жумладан мавжуд (шунингдек индукцион) приборларни алмаштириш, монтаж қилиш, давлат қиёсловидан (шу жумладан, даврий давлат қиёсловидан) ўтказиш ҳамда ўрнатиш ҲЭТК ҳисобидан амалга оширилиши, Бюро вакиллари билан биргаликда маиший истеъмолчи иштирокида бепул уланиши, рўйхатга олиниши ва пломбаланиши амалга оширилиши белгиланган.\nУшбу бандни ҳисобга олсак таъминотчи идора томонидан истеъмолчи ҳуқуқи бузилганлигини кўришимиз мумкин. Қўмитанинг аралашуви натижасида истеъмолчидан талаб қилинган асоссиз 110 минг сўм қайтариб берилди.


"Beeline Ўзбекистон" компанияси Ўзбекистон банклари пластик карталари эгалари бўлган ўз абонентлари учун мобил микромолиявий хизматлар кўрсатиш имконини берадиган янги маҳсулот ишлаб чиқарди. Бу ҳақда компания матбуот хизмати хабар берди.\nХабар қилинишича, яқин вақт ичида MyCredit хизмати "Beepul" иловасида пайдо бўлади, у шунингдек Payme тизимида ҳам амал қилади.\nДастлаб интернет орқали микрокредит олишни "Алоқабанк" тўлов картасига эга бўлган "Beeline" абонентлари синовдан ўтказишлари мумкин. "Beeline" хизмат синовдан ўтказилгандан сўнг компания исталган маҳаллий банк тизимига ва бошқа тўлов хизматларига инновацион маҳсулотини жорий этишга тайёрлигини билдирмоқда.\nКомпаниянинг билдиришича, яқин келажакда MyCredit билан 24 соат мобайнида 5 кундан 30 кунгача қўшимча ҳужжатларни тўпламасдан ва банкка ташриф буюрмасдан микрокредит олиш имкони пайдо бўлади. Бошланғич босқичда микрокредитлар миқдори 200 минг сўмдан 1 млн 700 минг сўмгача (тахминан энг кам иш ҳақининг 10 баробари) бўлиши мумкин.\nАйтиш жоиз, онлайн тарзда микрокредитлар бериш хизмати илк бор ишга туширилди, бу босқичда маҳсулот синовдан ўтказилмоқда


PЕСУPСЛАPДАН ТЕЖАМЛИ ФОЙДАЛАНИШ – МАҲСУЛОТ ТАННАPХИ АPЗОНЛАШИШИГА ЗАМИН ЯPАТАДИ - AmuNews.uz - энг сўнгги янгиликлар\nPЕСУPСЛАPДАН ТЕЖАМЛИ ФОЙДАЛАНИШ – МАҲСУЛОТ ТАННАPХИ АPЗОНЛАШИШИГА ЗАМИН ЯPАТАДИ\nМамлакатимиз иқтисодиётида муҳим ўрин тутадиган қишлоқ хўжалиги соҳасини ривожлантиришга алоҳида эътибор берилаётганлиги бежиз эмас. Боиси айнан шу соҳа мамлакатимизда озиқ - овқат хавфсизлигини таъминлашда, аҳолининг моддий фаровонлигини оширишда мустаҳкам замин ҳисобланади. Туманимизда ҳам қишлоқ хўжалик экинлари ҳосилдорлигини ошириш, деҳқончиликда техника, минерал ўғит, сув каби ресурслардан тежамли фойдаланиш эвазига маҳсулот таннархини арзонлаштиришга, сифати яхшиланишига ҳаракатлар олиб борилаяпти. Бунинг яққол далили сифатида ўтган 2019 йилда туманимиз экин майдонларининг 100 гектарида тежамкор усул – томчилатиб суғориш технологиясининг жорий этилганлигини айтиш мумкин. Йил сарҳисобига кўра,жами харажатлар оддий усулда 699 млн.300 минг сўмни ташкил қилган бўлса, томчилатиб суғорилганда 386 млн. 700минг сўмни ташкил этган. Яъни 312 млн. сўмдан зиёд маблағ тежалган.\nШу боисдан ҳам келгусида пахтачилик ва бошқада деҳқончиликда экинларни томчилатиб суғориш технологиясини кенг жорий қилиш режалаштирилмоқда. Бундан ташқари туманда сув хўжалиги объектларининг техник ҳолатини яхшилашга ва сув исроф бўлишининг олдини олишга алоҳида эътибор қаратилмоқда.\nТуманимизда жами 39600 гектар суғориладиган майдонлар мавжуд. 296 минг 65км. хўжаликлараро каналларга 406 дона гидроиншоот, 1342 км. ички хўжалик каналларига эса 1191 дона гидротехник иншоот ўрнатилган. Шунинг 436 донаси сув олувчи, 81 донаси сув тўсувчи, 5 донаси кўприк, 25 донаси дюкер, 134 донаси қувурли ўтиш жойи , 510 донаси эса гидропостдир .Мазкур объектларнинг техник ҳолатини яхшилаш, хўжаликлараро ва ички хўжалик каналларини тозалаш борасида мунтазам иш олиб борилаяпти.\nТуманимиз бўйича 2019 йилга белгиланган хўжаликлараро каналларни тозалаш режаси 125 фоизга, гидротехник иншоотларни таъмирлаш режаси 150 фоизга, сув ўлчаш постларини таъмирлаш режаси 115 фоизга, ички хўжалик суғориш тармоқларини тозалаш режаси 145 фоизга бажарилди.\n2019 йилда ички хўжалик суғориш тармоқларида режадаги 40 дона ўрнига 52 та гидротехник иншоот таъмирланди. Шунингдек, 108 дона сув ўлчаш постлари таъмирланди ва сув сатҳини кўрсатувчи рейкалар ўрнатилди. Амалга оширилган бунингдек чора - тадбирларнинг барчаси туманимизда сувдан унумли ва тежамли фойдаланишга, маҳсулот етиштиришни кўпайтириб, таннархини арзонлаштиришга асос бўлади.\nИлҳом Полвонов, туман фермер, деҳқон хўжаликлари ва\nТежамли тузилар, дейишгани бежиз эмас\nМақсад – сувдан тежамли ва унумли фойдаланиш


Шерали Жўраев мухлисларга ёқаман, деб, енгил-елпи қўшиғи билан тингловчини зериктирадиган хонандаларимиз учун чинакам намунани айтди - Халқ сўзи\n10:42 03 Апрель 2019 Маданият\n“Бахшичилик — жуда қадимий санъат тури. Достонларимиз ҳали китоб пайдо бўлмаган пайтлардан бери бор. Уларда узоқ тарихимиз ҳам, маданиятимиз ҳам мужассам. Шу сабабли ўтмишимизни, азалий қадриятларимизни ўрганишда халқ оғзаки ижодига мурожаат қиламиз. Фольклор санъатимиз орқали аждодларимизнинг донишмандлиги, урф-одатлари, орзу-интилишларидан хабардор бўламиз, ўзлигимизни англаймиз. Бахшичиликнинг асл қадр-қиммати ҳам шунда! Шу сабабли азал-азалдан достон айтувчилар халқ орасида катта ҳурмату эътиборга сазовор бўлган.\nЁши улуғ юртдошларимиз яхши эслашади. Авваллари тўйлар бахшиларнинг иштирокисиз ўтмаган. Улар давра ўртасида “Алпомиш”, “Гўрўғли”, “Юнус пари”, “Авазхон”, “Кунтуғмиш” каби достонларимиздан парчалар ижро этишган. Одамлар тонггача қимирламай, дўмбира садосига, бахшининг хонишига маҳлиё бўлган. Достондаги қизиқарли воқеалар давомини интиқиб кутган.\nЭшитишимча, булунғурлик Амин бахши “Алпомиш” достонини уч ой давомида тингловчиларни зериктирмай куйлаган экан. Қаранг, бир фаслга тенг муддат-а! Шунча вақт тингловчиларни зериктирмай, бунинг устига, ўзи ҳам толиқмай куйлаш, соз ижро этишнинг ўзи бўладими?! Яна денг, ҳаммасини ёддан айтиш осонми?! Мана, бахшиларимизнинг ақл-закоси қанчалик юксак, қувваи ҳофизаси нақадар мустаҳкам!\nҲозир мухлисларга ёқаман, деб, енгил-елпи қўшиғи билан тингловчини, томошабинни тўрт-беш дақиқада зериктириб қўядиган хонандаларимиз учун бу — чинакам намуна! Ҳақиқий маҳорат мактаби!\nБахшининг яна бир улуғлиги шундаки, у кучли ижодкор. Бир достонни куйлаганда ҳар гал ўзгаришлар киритади. Ана шулар шарофати билан йигитларимиз Алпомишдек алп, мард, жасур, қизларимиз Барчинойдек бир сўзли, ориятли, садоқатли бўлишга интилишади. Болаларимиз, илм, маънавият, маърифатни ўрганишади.\nДемак, ҳозирги глобаллашув даврида шундай дурдона санъатимизни, ноёб ва гўзал қадриятимизни сақлаб қолиш, уни асраб-авайлаш ва келгуси авлодларга етказиш жуда долзарб вазифа! Шу маънода, Президентимизнинг бу санъатга эътибори, халқаро фестиваль ўтказиш ташаббуси айни муддао бўлди. Бу бахшичилик санъатини халқаро миқёсда кенг тарғиб қилишга қаратилган жуда катта эзгу саъй-ҳаракатдир. Ишонамизки, нуфузли санъат байрами ҳадемай дунёга овоза бўлади. Чунки унга турли давлатлардан кўплаб иштирокчилар, меҳмонлар келади”, деган Шерали Жўраев.